Нукус юридик коллежида ўқувчиларнинг сиёсий, ижтимоий-иқтисодий билимини муттасил ошириб боришга доимий эътибор қаратилмоқда.\nЭнг яхши дарслик ва ўқув адабиётлари\nЎзбекистон давлат консерваториясида “Йилнинг энг яхши дарслиги ва ўқув адабиёти муаллифи” республика танлови ғолибларини тақдирлаш маросими бўлиб ўтди.\nУзлуксиз таълим истиқболлари\nАлишер Навоий номидаги Самарқанд давлат университетида “Узлуксиз таълим сифати ва самарадорлигини оширишнинг назарий-услубий муаммолари” мавзусида илмий-амалий конференция бўлиб ўтди.\nТаълимда илғор педагогик технологиялар\nНаманганда таълим жараёнига илғор педагогик технологияларни татбиқ этиш масаласига бағишланган ўқув-тренинг ўтказилди.\nМен бахтли боламан\nТошкент шаҳри Яккасарой туманидаги 118-умумтаълим мактаби 3-синф ўқувчиси Собиржон Давронов қаламга олган ушбу сўзларни унинг синфдош дўстлари, қолаверса, мамлакатимиздаги барча таълим масканларида билим олаётган ўғил-қизлар ҳам такрорлаши мумкин.\nМусиқа таълими – янги сифат босқичида\nҚашқадарё вилояти Ғузор туманидаги 4-болалар мусиқа ва санъат мактабида 120 нафар ўқувчи санъат сирларини ўрганмоқда.\nБолалар илм ва ҳунар ўрганмоқда\nПойтахтимизнинг Мирзо Улуғбек туманидаги «Баркамол авлод» болалар марказида инглиз тили, рассомчилик, компьютер графикаси, фольклор, рақс, бичиш-тикиш, тўқиш каби йўналишларда ўттиздан зиёд тўгарак фаолият юритмоқда.\nБухоро шаҳридаги 13-мактабгача таълим муассасаси 200 нафар кичкинтойни бағрига олган.\nФарғона шаҳар ахборот ресурс-маркази хизматидан бугунги кунда 4 минг 660 нафардан ортиқ китобхон фойдаланмоқда.\nЮксак салоҳиятли ёшлар\nНаманган давлат университети қошидаги 2-академик лицейда 1 минг 221 нафар ўқувчи замонавий таълим андозалари асосида билим олмоқда.\nПастдарғом туманидаги 32-болалар мусиқа ва санъат мактаби жорий ўқув йилидан янги бинода фаолият бошлади.\nКоллеж ва корхона ҳамкорлиги\nНукус автомобиль йўл хўжалиги ва хизмат кўрсатиш касб-ҳунар коллежида ёшларни амалиётга йўналтириш, иш билан таъминлаш мақсадида соҳага тегишли корхона ва ташкилотлар билан яқин ҳамкорлик ўрнатилган.\nКасб танлашда адашманг....\nАндижон вилоятининг Жалақудуқ туманида 2013-2014 ўқув йилида умумтаълим мактаблари битирувчиларини таълимнинг кейинги босқичига жалб этиш, таълим сифати ва самарадорлигини ошириш масалаларига бағишланган амалий семинар бўлиб ўтди.\nЎқитиш сифати ва самарадорлиги ошмоқда\nҚарши шаҳридаги 26-умумий ўрта таълим мактабида жорий ўқув йилида 1-синфга қабул қилинган 81 ўғил-қиз айни пайтда инглиз тилини катта қизиқиш ва иштиёқ билан ўрганаётир.\nЗамон талаблари асосида\nСамарқанд автомобиль ва йўллар касб-ҳунар коллежида транспортда ташиш ва бошқаришни ташкил этиш, автомобилларга техник хизмат кўрсатиш, кўтарма транспорт, йўл қурилиш машина ва механизмларини ишлатиш ҳамда таъмирлаш, бухгалтерия ҳисоби ва аудит йўналишлари бўйича мутахассислар тайёрланади.\nТаълим сифатига эътибор\nПрезидентимиз Ислом Каримов раҳнамолигида мамлакатимиз таълим тизимида олиб борилаётган кенг кўламли ислоҳотлар самарасида таълим сифати ва самарадорлиги тобора ошмоқда.\nҲавас ва ҳаракат\nБолалигидан чеварликка ҳавас қўйган Хумора Сотимбоева Наманган шаҳридаги 49-умумтаълим мактабини тамомлаб, Давлатобод енгил саноат касб-ҳунар коллежида модельер-конструктор ихтисослиги бўйича ўқиган.\nКармананинг ёш истеъдодлари\nКармана туманидаги 2-болалар мусиқа ва санъат мактабида таълим жараёни самарадорлигига алоҳида эътибор қаратилмоқда.\nЧет тилини билган дунёни билади\nЎз фаолиятини 1999 йилда бошлаган ушбу таълим масканида аниқ фанлар йўналиши бўйича 881 нафар ўқувчи таҳсил олади.\nЎзбекистонда Европа таълими кунлари бошланди\nМамлакатимизда Европа таълими кунлари Европа Иттифоқининг Ўзбекистондаги делегацияси ҳамда Ўзбекистон Республикаси Олий ва ўрта махсус таълим вазирлиги томонидан ўтказилмоқда.


Тошкентда аҳоли ёқимсиз ҳид келаётгани ҳақида шикоят қилмоқда - 11.05.2021, Sputnik Ўзбекистон\nСергели тумани Ўзгариш маҳалласида узлуксиз ёқимсиз ҳид келаётгани ҳақидаги шикоятлар келмоқда 11.05.2021, Sputnik Ўзбекистон\nТОШКЕНТ, 11 май — Sputnik. "Тошкент шаҳар сув таъминоти" МЧЖ томонидан пойтахтнинг Сергели тумани Ўзгариш маҳалласида узлуксиз ёқимсиз ҳид келаётгани ҳақидаги шикоятлар бўйича видеолавҳа тайёрлади."Тошкент шаҳар сув таъминоти" МЧЖ бош муҳандиси Абдуқодир Алимов фикрига кўра, ёқимсиз ҳид тарқалишининг асосий сабаби - “Салар” тўйинтириш иншооти ҳамда Бўзсув каналига турли корхона ва ташкилотлар томонидан оқова сувлар ва чиқиндиларнинг оқизилиши.“Бектемир” ва “Салар” оқова сув тозалаш иншооти яқинидаги корхоналарга МЧЖ томонидан юзлаб огоҳлантириш берилган, лаборатория таҳлиллари мунтазам олиб борилиб, компенсациялар ундириб келинади.“Салар” тўйинтириш иншооти Тошкент шаҳрининг Жанубий қисмида Салар ариғининг қирғоғида жойлашган. 1961-йил 12-апрелда 25 минг м3 қувват билан ишга туширилган. Иншоот майдони 95,4 гектарни ташкил этади. Лойиҳавий тозалаш қуввати – 1068 минг м3 бўлиб, ишчи қуввати – 960 минг м3 ни ташкил этади.Ҳозирги кунда Тошкент шаҳрининг Яккасарой, Миробод, Мирзо Улуғбек, Чилонзор, Яшнобод, Сергели туманларидан – 800-850 минг м3 оқова сувини қабул қилиб тозалаб чиқаради.Салар тўйинтириш иншооти таркибига Механик тозалаш ва қуйқани қайта ишлаш бўлими, Биологик тозалаш ва оқова сувини зарарсизлантириш бўлими, Бош механик бўлими, Бош энергетика бўлими, Кимё бактериология бўлими киради.\n15:35 11.05.2021 (янгиланди: 19:07 11.05.2021)\nСергели тумани Ўзгариш маҳалласида узлуксиз ёқимсиз ҳид келаётгани ҳақидаги шикоятлар келмоқда\nТОШКЕНТ, 11 май — Sputnik. "Тошкент шаҳар сув таъминоти" МЧЖ томонидан пойтахтнинг Сергели тумани Ўзгариш маҳалласида узлуксиз ёқимсиз ҳид келаётгани ҳақидаги шикоятлар бўйича видеолавҳа тайёрлади.\n"Тошкент шаҳар сув таъминоти" МЧЖ бош муҳандиси Абдуқодир Алимов фикрига кўра, ёқимсиз ҳид тарқалишининг асосий сабаби - “Салар” тўйинтириш иншооти ҳамда Бўзсув каналига турли корхона ва ташкилотлар томонидан оқова сувлар ва чиқиндиларнинг оқизилиши.\n“Бектемир” ва “Салар” оқова сув тозалаш иншооти яқинидаги корхоналарга МЧЖ томонидан юзлаб огоҳлантириш берилган, лаборатория таҳлиллари мунтазам олиб борилиб, компенсациялар ундириб келинади.\n“Салар” тўйинтириш иншооти Тошкент шаҳрининг Жанубий қисмида Салар ариғининг қирғоғида жойлашган. 1961-йил 12-апрелда 25 минг м3 қувват билан ишга туширилган. Иншоот майдони 95,4 гектарни ташкил этади. Лойиҳавий тозалаш қуввати – 1068 минг м3 бўлиб, ишчи қуввати – 960 минг м3 ни ташкил этади.\nҲозирги кунда Тошкент шаҳрининг Яккасарой, Миробод, Мирзо Улуғбек, Чилонзор, Яшнобод, Сергели туманларидан – 800-850 минг м3 оқова сувини қабул қилиб тозалаб чиқаради.\nСалар тўйинтириш иншооти таркибига Механик тозалаш ва қуйқани қайта ишлаш бўлими, Биологик тозалаш ва оқова сувини зарарсизлантириш бўлими, Бош механик бўлими, Бош энергетика бўлими, Кимё бактериология бўлими киради.


АҚШ Президенти Барак Обама Мисрдаги зўравонликларни кескин қоралади\nМиср намойишчиларга куч қўлланиши оқибатида ҳалок бўлганлар сони 525 кишига етганини маълум қилди.\nАҚШ Президенти Барак Обама Қоҳирада намойишчиларга қарши куч қўлланиши оқибатида 500дан ортиқ одам ўлдирлиши ортидан, Қўшма Штатлар Миср билан ўтказилиши режалаштирилган қўшма ҳарбий машқларни бекор қилишини билдирди.\nМассачуссетс штатида таътилда бўлган Обама пайшанба куни қилган чиқишида АҚШ Миср ҳукумати ҳаракатини кескин қоралашини айтиб, тинч намойиш ўтказиш ҳуқуқини ҳурмат қилишга чақирди.\nУ шунингдек, зўравонлик билан сиёсий қарама-қаршиликларни ҳал қилиб бўлмаслигини таъкидлаб, ҳеч бир томон ёки шахснинг тарафини олмаслиги ҳамда Қўшма Штатлар Мисрда фавқулодда ҳолат режими бекор қилини лозимлиги баён қилди.\nМиср Соғлиқни сақлаш вазирлиги Қоҳирада чоршанба куни собиқ президент Муҳаммад Мурсий тарафдорлари куч билан тарқатилиши оқибатида ҳалок бўлганлар сони 525 кишига етганини маълум қилди. 3500дан ортиқ одам жароҳатлангани айтилмоқда.


Пайшанба куни Фарғона ва Хоразмдан ташқари барча ҳудудда ковид аниқланди – Газета.uz\nПайшанба куни Фарғона ва Хоразмдан ташқари барча ҳудудда ковид аниқланди\nПайшанба куни яна 94 кишининг ковидга топширган ПЗР-тести мусбат натижани қайд этди. Кун давомида 12 та ҳудудда вирус юқтириб олиш ҳолати кузатилган, шундан энг кўпи Тошкентда — 41 та. Аввалроқ, Ўзбекистонда омикроннинг энг юқумли варианти — «Стелс-омикрон» аниқлангани маълум бўлганди.\nLotinchada 24 июн 2022, 10:07 Коронавирус Жамият\n23 июнь куни Ўзбекистонда коронавирус инфекцияси қайд этилганлар сони 94 тага кўпайди, деб хабар бермоқда ССВ.\nПайшанба куни Фарғона ва Хоразмдан ташқари республиканинг барча ҳудудида ковид ҳолатлари аниқлани. Шундан энг кўпи — Тошкент шаҳри (41 та), энг ками Сирдарё вилояти (2 та) ҳиссасига тўғри келмоқда.\nҲафта бошидан бери вирус юқтириб олганлар статистикаси юқорилигича қолмоқда. Жумладан, душанба куни — 87 кишида, сешанба куни — 82 кишида, чоршанба куни — 98 кишида ПЗР-тест таҳлили мусбат натижани кўрсатган.\nПандемия бошланганидан буён расман қайд этилган COVID-19 ҳолати 239 993 тани ташкил қилган бўлса, шундан 237 811 нафар бемор соғайган.\nАввалроқ, Ўзбекистонда коронавирус омикрон-штаммининг энг юқумли деб айтилаётган Stealth-Omicron BA.2 варианти аниқлангани маълум бўлди. СЭС раҳбари COVID-19 билан касалланиш динамикасида сезиларсиз ўсиш кузатилгани, бироқ вакцинация ва ревакцинация жараёнларини тезлаштириш муҳимлигини қайд этди.\n241 122 238 230 1 637 548 826 605 130 899 063 6 338 517\nКовид ҳолатлари сони ўсишда давом этмоқда 26 июн 2022, 15:43\nТошкентдаги ковид-поликлиникалар қайтадан очилмоқда 24 июн 2022, 23:12


Ислом тинчлик ва меҳр – оқибат динидур!\nCreated on 03 January 2018\tHits: 559\nИслом – тинчлик динидир. У террорни, фасод ва бузғунчиликни лаънатлайди. Аллоҳ таоло муқаддас китоби – Қуръони каримда ҳам Ер юзида бузғунчилик қилмасликни қатъий буюради. Жумладан, Бақара сураси, 205 оятда “Аллоҳ эса бузғунчилик – фасодни севмайди”, дейилади. Мана шу суранинг 60-оятида эса: “Аллоҳ берган ризқдан еб-ичинглар, ер юзида бузғунчилик жиноятларини қилманглар” дейилган.\nЧиндан ҳам, ушбу оятга кўра Аллоҳ таоло ер юзида ҳар қандай бузғунчиликни таъқиқлайди, ёвузлик йўлига кирганларни лаънатлайди. Минг афсуслар бўлсинки, бугун дунёда ўзларини мусулмон атаб Аллоҳнинг юқоридаги ана шу буйруқларига бўйсунмаган разил кимсалар мавжуд. Уларнинг жирканч қилмишлари эса жаҳон тинчлигига раҳна солаётгани айни ҳақиқат. Аслида террорчиликнинг оқибатларини санаб тугатиш мумкин эмас. Бинобарин, бузғунчиликнинг зарарлари ҳадсиз, ҳисобсиз. Тинчлик бебаҳо неъмат. Жамики эзгуликлар осойишталик бўлсагина рўёбга ошади. Бироқ ана шу неъматнинг илдизига болта ураётган разиллар, аслида инсон номига нолойиқдир. Уларнинг қилмишларидан бугун бутун жаҳон нотинч бўлмоқда, озор чекмоқда. Абдулла Орипов айтганидек: “Юрт нотинч бўлса, бошингдан ўқ учиб турса, бу тенгсиз бунёдкорлик, буюк келажак ҳақида қайғуриш у ёқда турсин, ҳатто ичаётган бир пиёла чойинг ҳам заҳар-заққумга айланади”.\nАввало улар ёшларнинг онгига ҳужум қилмоқда. Ҳали ҳаётни англашга улгурмаган мурғак онгларни маънавиятга зид, инсонийликдан йироқ ғоялар билан тўлдириб, натижада ҳар қандай буйруқни адо этишга тайёр манқуртга айланиб боради. Бундай кимсалар ҳаттоки ўз яқинларига, маҳаллаю ватанига ҳам хиёнат қилаётганларини тушуниб етмайдилар. Террорчиларнинг инсонларни ўзига жалб этишдаги биринчи қуроли бу – дин ниқобидир. Аввалига ўзини диндор қилиб кўрсатиб, гапларига исломга алоқадор сўзлар билан зеб бериб, содда кишиларни ўзига қарам қилиб оладилар. Улар аслида диннинг асл моҳиятини тушунмайдиган жаҳолат эгалари эканлигини ташқаридан билиш мушкул. Айнан ислом номи орқасидан амалга оширилган қўпорувчилик ва вайронкорликлар мусаффо динни билмаганлар учун шубҳа уйғотади. Бу билан эса жамиятда фитналарга сабаб бўлиши мумкин. Натижада, Ислом дини борасида нотўғри тушунчалар пайдо бўлади.\nҲа, бугун дунёнинг бир неча давлатлари террорчиликдан, нотинчликдан азият чекмоқда. Террор аталмиш касофатнинг дастидан минг-минглаб бегуноҳ одамлар ҳалок бўлмоқда, миллионлаб заминдошларимиз ўз уйидан, ватанидан чиқишга мажбур бўлиб, сарсон саргардон юрибди. Минглаб болалар таълим олиш у ёқда турсин, уйсиз бошпанасиз, баъзилар хатто яқинларисиз ёлғизликда, ночор ҳаёт кечирмоқда. Абдулла Авлоний айтган экан: “Маърифат соҳиби бўлмак учун аҳволи оламдан хабардор бўлмак керак”. Бу воқеалар ҳар биримизни чуқур ўйлашга мажбур этади. Ҳар соҳада огоҳликни қўлдан бермасликни талаб қилади. Адашган, тўғри йўлни танлай олмаётганларга эса ҳақ йўлни кўрсатиш ёки муҳим маслаҳат бериш муҳимлигини унутмаслигимиз лозим. бу ҳақда Баҳоуддин Нақшбанд шундай деган экан:\nМаҳмуд Замахшарий эса ҳар кишини огоҳликка чорлайди: “Огоҳ кишини эҳтиёткорликнинг оқибати билан таништиргин. Ҳидоятга бошловчиларни эслатиш орқали уни мулоҳаза юритишга кўндириб, олижаноб ишларни қилишга чақир”.\nДемак, огоҳликни қўлдан бой бермаслигимиз лозим. Тинчлик-осойишталигимизни эса кўз қорачиғидек асрашимиз муҳимдир.\nжоме масжиди имом хатиби А.Толипов


1999 йил феврал портлашларига алоқадорликда айбланган Муҳаммад Бекжон халқаро ташкилотлар томонидан сиёсий маҳбус дея тан олинган.\nЎзбекистонда мухолифатдаги "Эрк" демократик партияси раҳбари Муҳаммад Солиҳнинг укаси Муҳаммад Бекжон озод бўлиши ҳақидаги гап-сўзлар ортидан унга нисбатан қамоқхона ички тартибини бузганлик бўйича тергов бошлангани айтилмоқда.\nМаҳбус билан кўришиш учун Қашқадарёдаги қамоқхонага борган қариндошларидан бирининг айтишича, бир ой аввал маҳкама ўтказилиб, унда Муҳаммад Бекжонни амнистия асосида шартли озодликка чиқариш ҳақида қарор қилинган.\nЭнди эса унга нисбатан ички тартибни бузганлик бўйича тергов олиб борилмоқда, деди сиёсий маҳбуснинг қариндошларидан бири Озодлик билан ўзаро суҳбатда.\n"Агар тергов ишни судга оширса, Муҳаммад Бекжонни озод қилиш ҳукми бекор қилиниши мумкин",- деди у.\nАммо бу маълумот ҳозирча расмий идоралар томонидан тасдиқлангани йўқ.\n“Қамоқхона ички тартибини бузганлик ҳақида гап-сўзлар бўляптими, демак Ўзбекистон ҳукумати таниқли сиёсий маҳбусни озодликка чиқариш нияти йўқ”,- дейди “Мазлум” инсон ҳуқуқлари ташкилоти раҳбари Отаназар Орипов.


18 Октябрь 12:30\n«Омикрон» штамми ҳайвонларда мутацияга учраб, одамларга юқиши мумкин - мутахассис Хитой шимолидаги электр станциясида содир бўлган ёнғин оқибатида 8 киши ҳалок бўлди Монбландаги хазина: Альпинист топилган тошларнинг ярмини олади\n«Пермь ўлкасидаги Сарс қишлоғида, ўқувчи ўқотар қурол билан мактабга келган. У шифтга бир марта ўқ узишга муваффақ бўлди. Воқеа содир бўлган пайтда таълим муассасасида фақат қўриқчи бўлган, у жароҳат олмаган «, - деди агентлик суҳбатдоши.\nМактаб ўқувчиси қўлга олинди. Унинг ҳаракатига нима сабаб бўлгани аниқланмоқда. Ўқ отилган қурол тури ҳам аниқланган.\nTASS ахборотини Ички ишлар вазирлиги Бош бошқармаси тасдиқлади.


Зидан — 44 ёшда! Буюк футбол юлдузи ҳақида энг қизиқ маълумотлар - 23.06.2016, Sputnik Ўзбекистон\nЗайниддин Зидан — жаҳон футболи юлдузи ва эндигина ўз фаолиятини бошлаётган мураббий. У Марселда таваллуд топган. 23.06.2016, Sputnik Ўзбекистон\n15:56 23.06.2016 (янгиланди: 16:26 23.06.2016)\n© Sputnik / Антон Денисов / Фотобанкка ўтишФутбол. Чемпионлар лигаси. "Реал Мадрид" машғулотларидан лавҳа\nЗайниддин Зидан — жаҳон футболи юлдузи ва эндигина ўз фаолиятини бошлаётган мураббий. У Марселда таваллуд топган.\nТОШКЕНТ, 23 июн — Sputnik. Ўтмишда жаҳоннинг энг машҳур футбол юлдузи бўлган, ва эндиликда “Реал Мадрид”га мураббийлик қилаётган Зайниддин Зидан бугун 44 ёшни қарши олди, деб ёзади Спутник Қирғизистон.\nАфсонавий француз — Зайниддин Зиданнинг копток билан муомала қилиш техникаси, етакчилик фазилатлари ва ҳужумлари бутун дунё бўйлаб унинг мухлислари қалбини забт этган эди.\nЗидан бугунги кунда "Реал Мадрид" суперклубига мураббийлик қилиб келмоқда. У Чемпионлар Лигасида иштирок этиш ҳуқуқини қўлга киритгани учун, Зидан билан шартномани узайтиришди.\nИталия терма жамоаси ҳимоячисининг кўксига калла қўйгани учун, Зизу ҳатто футбол оламидан йироқ бўлганлар орасида ҳам афсона бўлгани ҳам рост. Ўшанда Зидан майдондан четлатилди, французлар эса мағлубиятга учради. Зидан ўша йилнинг ўзида ўз бутсисини "михга илган".\nҚуйида афсонавий француз ҳақида энг ёрқин хотираларни ёдга оламиз.\nФранция термаси учун илк маротаба халқаро аренага чиқиши. Зидан 1994 йилда Чехия термасига қарши ўйинда илк бор майдонга тушган. Франция 0:2 ҳисоб билан мағлуб бўлаётган эди, аммо бир ўйинчи ўрнига майдонга тушган Зидан илк дақиқалардаёқ иккита гол уриб, ҳисобни тўғрилашга муваффақ бўлган.\nРақиби кўксига калла қўйгани учун Зидан бир зумда бутун жаҳонга машҳур футбол юлдузига айланди. Зидан ўша вақтда Матерацци унинг оила аъзоларини ҳақорат қилгани ҳақида айтган.\nЗизунинг "Реал Мадрид" учун охирги ўйини. Минбарларда унинг оила аъзолари, яқинлари, ўйин тугашига 90 дақиқа қолди. Ҳис-туйғулар ва кўз ёшлар сабаби ҳам шунда. Футбол юлдузи ҳаётининг бир босқичи якунланди.\nАммо олдинда уни янги марралар кутмоқда — Зидан эндиликда "Реал" Бош мураббий ролида улкан зафарлар қучиши керак.\nЗидан ҳақида ҳам фильм суратга олинган. Картина: "Зидан: XXI аср портрети", дея номланади. Илк бор фильм Канн халқаро кинофестивалида намойиш этилган.


Истанбулда сайёҳларга ҳужум қилинди\nИстанбул марказидаги "Тўпқопи" саройида қуролланган шахс сайёҳларни ўққа тутгани оқибатида икки киши яраланди.\nГувоҳларга кўра, жиноятчи ўқ отар экан "Аллоҳу Акбар" дея қичқирган.\nПолиция бир соат давом этган отишма натижасида уни ўлдиришга муваффақ бўлган.\nТуркия маътмуотига кўра, қуролланган шахс 36 ёшли Ливия фуқароси Салим Салом Али бўлган.\nУнинг Туркияга 27 ноябр куни боргани айтилмоқда.\nТуркия полицияси унинг шекрилари бўлиши мумкинлигини тахмин қилмоқда.\nАйни пайтда ливиялик шахснинг нима учун сайёҳларни ўққа тутгани номаълум.


Nusrat Rahmat: РАДИОАКТИВ ВА КИМЁВИЙ ОҒУЛАРГА ЙЎЛ ЙЎҚ!\nМуҳтарам газетхонларга аёнки, мен ўтган ойлар давомида ўта заҳарли моддалар ҳамда радиоактив қолдиқларни беназир тоғ ёнбағирларига тонналаб кўмиб ташлашга қарши газета, телевидение ва радиода чиқишлар қилдим. Жумладан, “Ўзбекистон адабиёти ва санъати” газетасида босилган “Реактор зарурми?” мақоламда Тошкент шаҳрида қурилган бу ўта хавфли радиация манбаига ўз муносабатимни билдирган эдим.\nФақат оммавий-ахборот воситаларигина эмас, бу хусусдаги мулоҳазаларимни бир қатор юқори ташкилотларга, халқ депутатларига ҳам йўллаганман. Бундан муддао, аждодларимизга ризқу-рўз ато этган ҳамда келажакда зурриётларимизни ҳам боқиши зарур бўлган она тупроғимиз безавол, сувимиз зилол, ҳавомиз беғубор бўлиши бағоят зарурлигини тағин бир бор, хавотирона таъкидлаб ўтишдир, албатта.\nБугунги кунда табиатни севмайдиган одамнинг ўзи бўлмаса керак. Лекин ҳозирги ўта ночор экологик шароитда ўтлоқлар ва жониворларни ардоқлаш билан ҳеч нимарсага эришиб бўлмаслигини, табиатнинг устиворлиги учун курашиш инсоний бурчимиз эканлигини ҳамма ҳам ҳис этмаётганлиги ачинарлидир.\nМен айрим раддиялар мисолида, шу ҳақда сўз юритмоқчиман. Ўзбекистон ССР Фанлар Академиясига йўллаган мактубим боис Ядро физикаси институтининг директори У. Ғ. Ғуломовдан жавоб хати олдим. Ана шу жавоб ва институт раҳбариятининг газетага йўллаган расмий хатида Тошкентдаги атом реакторининг бағоят зарурлиги ва мен тилга олган Бўстонлиқдаги радиоактив моддалар қабристонига институт оз миқдорда изотоп чиқиндилар ташлагани, кейинги пайтларда, ҳавога ҳам нормадагидан оз радиация тарқалаётганлиги таъкидланади. Шу билан бирга ана шу реактор шарофати билан республикамизда сариқ касаллигига қарши кураш авж олдирилгани, атроф-муҳитнинг тозалигини назорат қилиш кучайганлигини, сувни қайта тозалаш ишларида бурилиш бўлаётганлигини ёзади. Мен бу мулоҳазалар ва директонинг ташвишларини тушунаман. Институтда мингдан ортиқ киши ишлайди, диссертация ёқлайди, бола-чақа боқади ва ҳакозо. Уларнинг манфаатларини ҳаммамиз ҳам ҳимоя қилишимиз керак. Аммо, туяга миниб, узоқни кўзла, деганларидек, шу муҳим масаланинг туб илдизларини кўролмаётганимиз мени ташвишга солади.\nУзТАГ мухбири Ю. Кружилиннинг менинг мақолам сабаб бунчалик қаҳрга минганининг боисини тушуниш қийин. У жаҳон фанида радиоактив элементлар ва капролактам қўлланиладиган ҳамма соҳаларни эринмай санаб чиқади. Мен нима дейман-у, қўбизим нима дейди, деганларидек, капролактам билан изотопларнинг аҳамиятини бирор ўринда ҳам камситган эмасман. Фақат бу чиқиндилар тупроғимиз, сувимиз, ҳавомизни аниқроғи, бугунимиз ва келажагимизни аёвсиз заҳарлаётганлигидан ташвишга тушганман. Ахир, айсбергнинг остки қисми мавжудлигини унутишга ҳаққимиз борми?!\nУзТАГ хабарчиси Бўстонлиқ тоғларидаги радиоактив моддалар қабристонини шундай таърифлайди. “У, аҳоли яшайдиган уй-жойлардан узоқда, тап тақир ерда, қуриб қовжираган ўтлар билан қопланган хавфсиз тепаликларда жойлашган.”\nМен бу жойларни қадамба қадам кезиб чиқиб, шунга амин бўлдимки, Тошкентдаги ядро реактори сингари бу қабристон ҳам тепамизда осилиб турган ажал хавфидан ўзга нарса эмас. Ҳужжатларни кўздан кечирганда, бу ерга ҳатто Россиядан ҳам радиоактив чиқиндилар келтириб кўмилганига гувоҳ бўлдик.\nБундан бир неча йил муқаддам Ҳисор водийсида алюмин заводини қуриш лойиҳалаштирилганда, тожик ёзувчилари, публицистлари, жумладан. “Помир” журнали саҳифаларида бу қурилишларга норозиликларини билдирган эдилар. Лекин “юқори”нинг кўрсатмаси билан қўлига қалам олишга кўникиб қолган айрим чапдаст мухбирлар, узоқни кўролмайдиган баъзи мутахассислар ана фикрлардан хато излаб, алюминнинг халқ хўжалигидаги аҳамиятини таърифлашга ўтиб кетгандилар.\nЯна: Орол фожиаси хусусида Асқад Мухтор, Сарвар Азимов сингари ёзувчиларимиз бундан 25-30 йил муқаддам бонг уришганда, калтабинлар уларга ҳам қарши чиқишганди. Энг ёмони, ўшанда улар кўпчилик эди.\nУзТАГ хабарчиси бизда ишлаб чиқарилаётган капролактам деб аталадиган кимёвий модданинг аҳамиятини кўкка кўтарадию, бу корхона Ўзбекистонга минг кубометрлаб заҳарланган сувдан ўзга шимилдириқ ҳам бермаётганидан кўз юмади. Копролактам бирлашмаси Россиядан хомашё келтириб, ярим тайёр маҳсулотни тағин ўша томонга ишлаб бераётганлигини у билмайди деб ўйлайсизми?!\nЯна раддиялар тўғрисида.\nМен Чирчиқдаги мазкур кимё заводи директори билан унинг бош инженерини судга берган эдим. Аммо Ўзбекистон ССР прокуратурасининг умумий назорат бўлими бу ишни тергов ёки судга ҳавола қилгани йўқ. Уларнинг дудмал жавобларида заводнинг иқтисодий салоҳияти,Тошкентдаги ядро реактори бизнинг фахримиз эканлиги, айнан у сариқ касаллигини аниқлаш ва даволашда катта амиятга эга эканлиги таъкидланади. Хўш, нега ундай бўлса, республикамиз айнан ана шу касалликка чалинганлар миқдорининг кўплиги бўйича биринчи ўринга чиқиб олди?! Фақат пахта сабабми? Пахтачилик билан қардош республикаларгина эмас, жаҳондаги элликдан ортиқ мамлакат шуғулланади. Уларнинг аксариятида атом реактори ҳам, сариқ касаллиги ҳам йўқ.\nТошкентда реактор бўлмаган даврларда ҳам номлари оламга таниш бўлган қатор олимлар етишиб чиқишганди. Ядро институти илмий жамоатчилиги мени маъзур тутсин, уларнинг хизматларини заррача камситмоқчи эмасман. Аммо ўтган ўттиз йил давомида жаҳон миқёсидагина эмас, мамлакат миқёсида бирорта кашфиёт қилиндими? Қўшни илмий даргоҳлардан қанчадан қанча олимлар Давлат ва Ленин мукофотларига сазовор бўлишди, аммо ядро физикаси институти борасида бундай хушхабар эшитмадик.\nҲар қандай раддияларга қарамай, мен ўз фикримда қоламан: ўтган ўттиз йил давомида реактор қобиқлари эскирди, омонатлашди. Бу ерда авария содир бўлмаслигига ҳеч қандай олим ёки журналистр кафолат беролмайди. Назоратнинг кучли эканлигини таъкидлаш ҳам нисбий гапдир.\nЭкологик муаммоларни бартараф этишда жамоатчилик фикри оз бўлсада ҳисобга олинаётганлиги қувончли ҳол, албатта. Ереван АЭСи, Олмаотадаги тадқиқот реактори, Янгиқўқон химия заводлари барпо этилиши кўпчиликнинг қатъий талабидан кейин тўхтатилди.\nИнсоният тарихида фақат бизнинг авлод денгизларни қуритди, ер усти ва ер ости сувларини булғатди, юзлаб жониворлар турларини батамом нес қилди. Агар биз радиактив моддалар ва кимёвий чиқиндилар масалаларига ҳам шундай лоқайд қарайдиган бўлсак, тузатиб бўлмас ва кечирилмас хатоларга йўл қўйган бўламиз!\nАзиз дўстлар, мен сизни “Экологик хавфли зона”, деган иборанинг моҳиятини чақиб кўришга чақираман. Демак, бундан машъум жойда инсоннинг яшаши мумкин бўлмай қолади. Юртимизни экологик хавфли ҳудудга айлантирсак, бизнинг бошқа борадиган жойимиз йўқ!\nАзиз юртдошлар мени тушунинг ва фикр билдиринг, Сиз ва фарзадларингиз учун мусаффо ҳаво, шаффоф сув, экологик тоза дастурхон тилайман холос!\nШАРҲ. Ҳар иккала, аниқроғи учала мақолага битта шарҳ ёзишга қарор қилдим.\nЎша кунларни эсласам, ҳамон ўксиб кетаман.\nЎзТАГ мухбири Юрий Кружилин ўшанда ўз идорасида йиғилиш ташкил этди ва мени ҳам таклиф этиб, биринчи қаторга таклиф этди. Тўпланганлар орасида турли тоифадаги амалдорлар, олимлар, экспертлар, прокуратура ходимларини учратиш мумкин эди. Кружилин йиғилишни очиб, айрим журналистлар масаланинг туб моҳиятига етмай, сенсация учун мақолалар ёзишаётганини, ядро реактори, капралактам ишлаб чиқариш, Бўстонлиқдаги ядро қолдиқлари қабристони ҳақида олди қочди гаплар ёзаётганлигини гапиргач, бу масалага жамоатчилик лоқайд қарамаслигини, унинг оқибатлари нохуш бўлишини айтиб ўтди. Дилимда зоҳирий ғашлик пайдо бўлди.\nСўнг нотиқлар бирин кетин сўз олиб, ядро реактори ёки капралактам хомашёсининг оламшумул аҳамиятини гапиришга киришдилар. Институт олимлари Россиядан ядро чиқиндиларини Бўстонлиққа келтириб, тўкишаётганлигини нормал ҳол деб ҳисоблашди. Айримлари калтабинлар, қора кўзойнак таққанларни танқид қилиб, менга маъноли кўз ташлаб ҳам ўтишди.\nНотиқлар рус тилида бурро гапириш билан бирга етарлича ҳужжатлар, асосларга ҳам эга эдилар. Мен бу йиғилишда сўз олиб, ҳеч нимарсага эришмаслигимни тушундим.\nЙиғилишдан чиқиб, бу анжуман мени атайин пўстагимни қоқиш, камситиш учун ташкил этилганини ҳис қилдим ва хўрлигим келиб, йиғлаб юбордим.\nМустақиллик эълон қилиниши ҳали икки йил борлигини ва ўшандагина муаммо адолатлин ҳал бўлажагини муҳтарам нотиқлар ҳам, ЎзТАГ мухбири ҳам, мен ҳам билмасдик\nДарҳақиқат, 1991 йилнинг кузига келиб, Россия хомашёсини қайта ишлаб беришга ишончли ва боқий тўсиқ қўйилди\nРадиоактив изотоплар қолдиқларини бизнинг ҳудудга келтириб кўмиш ҳақида эса гапирмаса ҳам бўлади.\nЛекин ядро реактори ишини тўхтатиш муддати 27 йилга чўзилди. Ниҳоят Президент Ислом Каримов вафотидан бир муддат олдин институт фаолиятини тўхтатиш ҳақида фармон беришга улгурди. Президентнинг бундай қарорга келиш осон бўлмаган, албатта. Ядро реактори мамлакат фахри, ютуғи ҳисобланади. Унинг маҳсулотлари ўнлаб тармоқларда қўлланилади. Аммо шунга қарамай, гарчанд кеч бўлса ҳамки, у зурриётларимиз тақдирини ўйлаб, шундай устивор йўл тутган эди.\nАвтор: Нусрат Раҳмат на 15:50\nЯрлыки: РАДИОАКТИВ ВА КИМЁВИЙ ОҒУЛАРГА ЙЎЛ ЙЎҚ!


36532 Ўқиш режими + -\nАли исмли кичик бола бор экан. Али текислиги, тепалиги ва тоғлари устида хилма-хил мевали дарахтлар ўсадиган, тинч аҳоли истиқомат қиладиган узоқ бир жойда яшар эди. Йил фаслларининг кўп қисмида у ерлар ям-яшил гилам билан безаниб, турфа гуллар аҳоли яшайдиган жойларнинг чиройига чирой қўшиб турарди. Бундай пайтларда ушбу диёр яна ҳам гўзал кўринишда жилваланар эди. Али мана шундай ажойиб жойда ўйнаб-кулиб улғайди, мактабда таълим олишни бошлади.\nКунларнинг бирида Али дўстлари билан масжиднинг ташқари ҳовлисида футбол ўйнашаётган эди. Болалар хурсанд бўлиб, бақир-чақир қилиб тўп тепишарди. Ўйинга ниҳоятда берилиб кетган Али тўпни шунақанги тепдики, тўп учиб бориб, бир дўстига тегди. Тўпнинг зарбидан ўзини тута олмай, ерга йиқилган дўсти уни ҳақоратлай бошлади. Жаҳли чиқиб кетган Али уни урмоқчи бўлиб бораётган эди, нарироқда кузатиб турган бир оқсоқол мулойим овоз билан Алини чақириб қолди: «Ўзингни бос, болам. Абу Туробга ўхшаган бўлгин, сенга унинг исмини қўйишган экан», деди.\nБу овозни эшитган кичкинтойлар жойларида қотиб қолишди. Улар кундузи шундай иссиқ вақтда масжиднинг яқинида бирор киши бўлишини хаёлига келтиришмаган эди. Пешин намози вақтидан бир соатдан кўпроқ ўтган, намозга келганлар аллақачон уйларига кетишган эди. Болаларнинг пешин пайтидаги тўполони катталарнинг дам олишларига ҳалақит берар, агар ҳовлиларига яқин жойда ўйнашса, улардан танбеҳ эшитишлари аниқ эди. Шунинг учун ҳам улар бемалол, бақир-чақир қилиб ўйнаш учун уйларидан узоқроқни – масжид ҳовлисини танлашган эди...\nҲамма болалар овоз келган томонга қарашди. Улар бу одамни танидилар: беш вақт намозни шу ерда – масжидда ўқийдиган амаки. Аввал ҳам шу ерда ўйнашарди-ю, лекин бу қарияни намоз пайтидан бошқа вақт учратишмас эди. Бели букилиб қолган бу қария жуда кам гапирарди. Намозларни ўз вақтида жамоат билан ўқир, сўнг масжид бурчакларидан бирига ўтириб, Қуръони каримдан бир-икки бет тиловат қилар, кейин ҳассасига таяниб, секин юриб уйи томон кетарди. Узун оппоқ соқоли қуёш нурида худди тиллага ўхшаб ялтирарди. Болалар жойларидан қимирламай, ҳайрон бўлиб қарияга қараб қолишди. Шовқин-сурон ўрнини сукунат эгаллади. Шу яқин атрофда ўтириб, уларнинг бақир-чақир қилиб ўйнашаётганини, кейин тўп бориб, болалардан бирига текканини, сўнг уришиб кетишганини кузатиб турган бу қарияни болалар пайқашмаган эди. Али ўртоғи билан азон айтиладиган жойнинг яқинида баланд овоз билан жанжаллашган эди. Шу он бу қилиғидан уялиб кетди. Қария ҳеч қачон намоздан бошқа пайт бу ерда ўтирмас эди. Авваллари ўтирган бўлса ҳам, болалар бу ерга келиб ўйнашни одат қилганларидан буён уни бугун биринчи марта кўриб туришлари эди.\nҚариянинг соч-соқоли қалин, юзи буғдойрангга мойил, сочлари қордек оппоқ эди. Бўйи баланд бу қариянинг гапида фасоҳат, вазминлик ва ҳикмат бор эди. Ёши улуғ бўлгани учунми ёки ташқи кўринишидаги оғир-вазминликнинг салобати босдими, хуллас, болалардан бирортаси ҳам қарияга гапиришга журъат эта олмай, серрайганча қотиб қолишди. Сўнг бир-бирларига: «Кетдик», деб имлай бошлашди. Болалар кета бошлашди. Лекин Али қарияга жим қараб турарди. Ўртоқлари бирга кетиш учун уни чақиришса ҳам, эшитмагандек, қимирламай тураверди. Қария ним табассум қилган ҳолда ўйланиб ўтирарди. Али у томон юраётган эди, ўртоқлари ҳадиксираб: «Борма, борма», деб бақиришди. Аммо Алининг қулоқларига гап кирмасди. У қариянинг олдига бориб, салом берди. Унга ҳатто қўлини ҳам узатди. Қария Али билан сўрашиб, ёнига ўтиришини айтди. Сўнг бошқа болаларни ҳам чақирди. Улар қўрқиб-писиб унга яқинлашишди. Қария болалардаги қўрқув ва ҳадикдан безовталанди ва: “Болаларим, сизларга нима бўлди? Мендан қўрқманглар, мен ҳам бошқа боболарга ўхшаган бир бобоман-ку!» деди. Болалар унинг бу гапидан ўзларини анча хотиржам тутишди ва аста-секин келиб ёнига ўтиришди. Али боядан бери ўзини қизиқтираётгн саволни ўртага ташлади:\n– Бобо, нима учун менга «Абу Туробга ўхшаган бўлгин», дедингиз? – деб сўради.\nҚария шундай чиройли жилмайдики, унинг нурли юзи яна ҳам ёришиб кетди. У:\nРасулуллоҳ соллаллоҳу алайҳи васаллам қуёвлари ҳазрати Али розияллоҳу анҳуни “Абу Туроб”, яъни, тупроқ отаси, тупроққа беланган” деб кунялаганлар. Болам, мен бу ерлик болаларнинг деярли ҳаммасини танийман. Сенинг бобонг исми ҳам Али. Муборак исм. Менинг дўстим эди у. Сенга эса бобонгнинг мана шундай гўзал исмини қўйишган. У жуда эрта оламдан ўтди, Аллоҳ раҳмат қилсин, яхши одам эди. Сен ҳам унга ўхшаган яхши инсон бўлишинг керак... Бир жойда яшаб, бирга ўйнаб юрган дўстинг билан бундай муштлашишинг мени хафа қилди. Ахир сен Алининг неварасисан! Шунга шундай дедим-да, болам... – деди.\n– Бобо, фақат биз эмас, ҳамма болалар ҳам уришишади. Ўйин пайтида ҳамма нарса бўлиши мумкин, ўйин тугагач, яна ярашиб, уришганимиз эсимиздан чиқиб кетади, – деди.\n– Яшанглар, болаларим. Биз ҳам худди сизлардек бола бўлганмиз, – деб хандон отиб кулди қария.\nШундан кейингина болалар ҳам кулиб, ўзларини эркин сеза бошладилар.\n– Эҳ, болаларим. Сизларга жуда ҳавасим келяпти. Қани эди, мен ҳам сизлар билан футбол ўйнасам... Лекин, афсус... Ўзи манави ҳассамни зўрға кўтараман-у, футбол ўйнашга йўл бўлсин. Агар сизлар билан ўйнасам, ҳаммангизни ютиб қўяман. Агар мени ютмоқчи бўлсангиз, тўпни дарвозага эмас, тўғри ҳассамга қаратиб тепинг, шу заҳоти ерга йиқиламан, – деди қария кулиб.\nҚариянинг бу ҳазилидан болалар мазза қилиб кулишди.\n«Мабарротул Али вал-асҳабиҳи» муассасасининг «Қария ва дўстлар» журналидан\n“Омина” журнали, 1433 йил, ражаб ойининг 1-сонидан олинди.\nЎқувчилар дарсда ўтирган вақтида, қизлардан бири пулини йўқотиб қўйганлигини айтиб қолди. Ўқитувчи хонадан ҳеч ким чиқмаслигини ва ўқувчиларнинг сумкасини давоми...\n19:17 / 22.12.2016 1434\nКўк пиёз инсон организми учун йил давомида зарур бўлган сабзавот ҳисобланади. Айниқса, эрта баҳорда инсон организми унинг таркибида бўлган микроэлементлар ва давоми...\n00:39 / 24.11.2016 2366\n05:47 / 17.11.2019 877\nМашҳур футболчи масжид қурдирди\nФранкоМалия футболчиси Фредерик Умар Кануте йирик Eвропа клублари бўлган Лион ва Тоттенхэм ҳужумчиси бўлган ўз фаолиятини тамомлагач, хайрсаховат ишлари давоми...\n11:00 / 26.08.2019 696\n11:17 / 14.01.2020 131151


27 октябр 2020, Тошкент вақти: 03:16\n18 куни содир бўлган бу воқеада заҳарланган яна 3 киши касалхонада қолмоқда.\nКомбинат техника хавфсизлиги бўлими бошлиғи шундай воқеа бўлганини тасдиқлади.\nБекобод металлургия комбинатининг исми сир қолишини сўраган ишчиларидан бирининг Озодликка айтишича, воқеа 18 август куни содир бўлган:\n“Металлургия комбинатига карашли водазабор цехида ер остида канализация трубалари ўтган бўлиб, катта насослар ёрдамида сўриш ва ҳайдаш ишлари амалга оширилади. 60 яшар ишчимиз Йўлдош Алимов навбатчилик вақтида насослар жойлашган колодецга тушган, лекин у ерда йиғилиб қолган заҳарли газдан ҳушидан кетган. Унинг комбинатда ишламайдиган 33 яшар Шерзод исмли ўғли дадасини ишдан олиб кетиш учун машинада комбинатга келган. Дадасини сўраганда, бошқа ишчилар колодецга тушиб ишлаётганини айтган. У ҳам колодецга бориб, дадасини чақиради, лекин ҳеч ким жавоб бермайди. Кейин ўзи тушади ва ҳушсиз дадасини олиб чиқишга ҳаракат қилади. Лекин, ўзи ҳам ҳушидан кетиб йиқилади”.\nИсми сир қолишини сўраган комбинат усталаридан бирининг айтишича, шундан сўнг ота-болани қудуқдан олиб чиқишга ҳаракат қилган яна уч киши ҳам заҳарланган:\n“Ишчилар ота-болани олиб чиқиш учун ўзлари мустақил ҳаракат қилишади, лекин улардан уч нафари ҳам газдан заҳарланади. Ахийри, автокран олиб келиб, ҳаммаларини битта-битта чиқариб олишади. Ота билан бола касалхонада ўзига келмай бирин-кетин вафот этди. Уларнинг жанозаси 23 август куни Бекободнинг Спутник даҳасида бўлиб ўтди. Қолганлар эса касалхонада, даволанмоқда”.\nКомбинат техника хавфсизлиги бўлими бошлиғи Дилшод Абрамов бу фожиада ота-бола ҳалок бўлганини тасдиқлади:\n“Лекин мен бу воқеа тафсилотлари ҳақида сизга маълумот беришга ҳаққим йўқ. Раҳбарлар билан маслаҳатлашай, кейин ўзим хабар бераман”.\nАммо, Дилшод Абрамов Озодликка қайтиб алоқага чиқмади.\nЎзбекистонда ер ости ишларини амалга оширишда газдан заҳарланиш ҳолатлари содир бўлиб туради.\n2016 йилнинг август ойида Жиззах вилояти Ғаллаорол туманида 10 киши газдан димиқиб ўлган эди. Муҳандис, сантехник ва қурувчилар ер остидаги сув моторлари носозлигини тўғирлаш учун 6 метр чуқурликка бирин-кетин тушиб, сув сатҳида йиғилиб қолган газдан димиқиб ҳалок бўлган эди.\n2015 йилнинг 13 декабрь куни “Водийгазтаъминот” унитар корхонасининг тўрт нафар ходими Фарғона шаҳридаги газ қувури қудуқларидан бирига тушиб, ишлаётган пайти газдан заҳарланиб ўлган эди. Тўрт газчининг ўлимига техника хавфсизлиги қоидаларига амал қилинмагани сабаб бўлгани айтилганди.


«ВАТАН Консалт» Юридик маркази сизга ишлаш учун патентни ортикча дахмазасиз ва қисқа муддатда расмийлаштиришга ёрдам беради.\nБиз Сизга иш учун патентни тез ва муаммосиз олишга ёрдам беришга тайёрмиз. Бор йўғи 2 хафта ичида Сиз Санкт-Петербург ва Ленинград вилоятида бир йил мобайнида қонуний мехнат қилиш хуқуқини берувчи хужжатга эга бўласиз.\n— Маслаҳатлар, хужжатларингизни текшириб нусха олиш. Хизмат кийматини ярим миқдори тўлашингиз шарт.\n— Паспортнинг нотариал тасдиқланган таржимаси тайёрлаб, Сизга тиббий кўрик ва рус тили имтихонига йулланма берамиз.\n— Бир йиллик ихтиёрий тиббий суғурта полисини расмийлаштирамиз\n— Хужжатларни миграцион бўлимига топширишга тайёрлаймиз. Хизмат кийматини иккинчи ярим миқдори тўлашингиз шарт.\n— Хужжатларни миграцион бўлимига топширамиз\n— 10 иш кундан сўнг мехнат патентни шахсан миграцион бўлимидан олишингиз мумкун. Ўзингиз билан паспорт, миграцион карта ва регистрацияни олиб боришингиз шарт.


SD865 процессорли Xiaomi Mi 10 флагмани эртагаёқ тақдим этилиши мумкин! - Terabayt.Uz\nSD865 процессорли Xiaomi Mi 10 флагмани эртагаёқ тақдим этилиши мумкин!\nQualcomm компанияси Гавай оролларида Snapdragon Technology Summit номли расмий тақдимот тадбирини ўтказади. Маросим маҳаллий вақт билан 3 декабрда – бугун бошланади, бизда эса бу пайтда аллақачон 4 декабрь бўлади.\nАмерикалик чипсоз унда янги маҳсулотларини, жумладан, Snapdragon 865 флагман процессорини тақдим қилади. Qualcomm ҳамкорлари эса ушбу тадбирда мазкур чипсетга асосланган ўз смартфонларини оммага таништиришади.\n«Хитойча Apple» президенти Лин Бин (Lin Bin) ҳам Гавайдаги маросимга таклиф этилган, демак, у компаниянинг янги – Xiaomi Mi 10 смартфонини намойиш этиши мумкин. Кечагина у Weibo тармоғида мазкур флагманнинг янада илғор – Mi 10 Pro версияси ҳам чиқарилишини айтган:\nКим билади, балки Qualcomm тадбирида Xiaomi президенти бирйўла иккита флагманининг анонсини берар?\nҲозирча эса мазкур компаниянинг 10 декабрда арзончи брендига мансуб янги 5G-флагмани – Redmi K30 моделини тақдим этиши аниқ. Мазкур маросимда бренднинг илк смарт-колонкаси ҳамда роутери кўрсатилиши, шунингдек, Mi Mix 4 ҳамда Pocophone F2 флагманларининг ҳам намойиш қилиниши кутилмоқда.\nЎҚИНГ: Атиги уч ой ичида 10 миллион дона Redmi Note 8/8 Pro смартфони сотилди\n#Qualcomm #Xiaomi #Android смартфон #Xiaomi Mi 10


Яна бир санъаткор карантин қоидаларига риоя қилмай тўй ўтказгани учун жаримага тортилди - zarnews.uz\nТошкент шаҳар Шайхонтоҳур туманида амалдаги санитария-эпидемиология талабларини бузган ҳолда ўтказилган тўйда меҳмонлар сони 50 дан ошган. Коронавирус инфекцияси тарқалиши билан боғлиқ юқори хавф шароитида бундай ишларга йўл қўйиб бўлмайди.\nТошкент ИИББ хабарига кўра, СЭХ ишчилари томонидан мазкур факт асосида тадбирни ташкиллаштирган 32 ёшли Воҳиджон И. Маъмурий жавобгарлик тўғрисидаги кодексининг 54-моддасига кўра, жаримага тортилди. Унга ЭКИҲнинг 5 баравари миқдорида жарима белгиланди.\nЭслатиб ўтамиз, 9 сентябрь куни Аҳмаджон Т. тўйини Шайхонтоҳур туманидаги уйида ташкиллаштирган ва тўйга 40 нафардан ошиқ меҳмонлар келишгани ҳақида хабар берган эдик.\nКарантин қоидаларини менсимаган, хасталикни ўта оғир ўтказган 17 ёшли ўсмир: «Илтимос, тузалиб кетишимга ёрдам беринглар»\nДам олиш кунлари саёҳатга чиқмоқчи бўлганлар учун муҳим қоидалар\nжамоат транспорти фирибгарлик АҚШ наркотик савдоси Паст Дарғом Имом Бухорий Булунғур Озарбайжон автобус Афғонистон томчилатиб суғориш Россия


Фаёзтeпа – асрлар қаърига саёҳатHaqida.net\nHome Mahalliy Фаёзтeпа – асрлар қаърига саёҳат\nИбодатхона таркибининг асосий қисмларидан бири – ступа бўлиб, у бошқа ибодатхоналардан фарқли ўлароқ, ибодатхона ҳовлисининг марказида эмас, балки унинг ташқарисида, муқаддас саждагоҳ билан бир параллел чизиқда жойлашган. Улар ўзаро ҳовли майдонини кесиб ўтган ғишт ва мергелий тоши тўшалган йўлакча билан боғланган. Ибодатхонанинг муқаддас саждагоҳида Будда ҳайкали жойлашган, саждагоҳ деворлари ранг-баранг деворий суратлар билан безатилган. Деворлар ости бўйлаб ўз вақтида будда ҳайкаллари (баландлиги 4 метр) қўйилган. Кўпчилик ҳайкаллар қизил ранг билан бўялган, сўнг устидан олтин суви юргизилган. Саждагоҳ жанубий деворида қизил кийимда Будда тасвири сақланган. Унинг икки томонидан елкаларига елкапўш ташлаган узун кийимдаги икки нафар одам расми туширилган. Фаёзтепа ҳайкаллари орасида ганчдан ишланган Будданинг бош қисми диққатни ўзига тортади. Унинг тутамланган қопқора сочлари, ҳуснкор чехраси унга гўзаллик бағишлайди. Буддани бундай ишланиши Кушонлар даври ёдгорлигида биринчи бор учраши эди. Ушбу муқаддас саждагоҳ эшиги қаршисида яхлит мергелий тошидан ясалган ноёб санъат асари – триада топилган. Триада марказида ипак мантияга ўралган Будда арка ва муқаддас бодха дарахти шохлари остида ўтирибди, 2 ёнида тик турган роҳиблар эса унга илтижо қилиб турган ҳолатда тасвирланган. Саждагоҳдан иккита Канишка ва битта Васудева тангалари топилган.


Москвада Шайх Муҳаммад Содиқ Муҳаммад Юсуф асарлари ўрганилмоқда | Qalampir.uz\nЖамият\t04 Ноябрь 2019 19:57 2164\nБугун, 4 ноябрь куни Россия Федерацияси пойтахти Москва шаҳрида Шайх Муҳаммад Содиқ Муҳаммад Юсуф ҳазратлари номи билан аталадиган биринчи диний-маърифий ўқишлар бошланди. Бу ҳақда Ўзбекистон мусулмонлари идораси Матбуот хизмати хабар бермоқда.\nУшбу тадбирда бир гуруҳ таниқли уламолар, етук олимлар, давлат ва дин арбоблари иштирок этмоқда. Улар қаторида Шайх Муҳаммад Содиқ Муҳаммад Юсуф ҳазратларининг ўғли– “Ҳилол нашр” мажмуаси раҳбари Исмоил Муҳаммад Содиқ Муҳаммад Юсуфни кўриш мумкин.\nШайх Муҳаммад Содиқ Муҳаммад Юсуф Исмоил Муҳаммад Содиқ Муҳаммад Юсуф\nШайх Муҳаммад Содиқ Муҳаммад Юсуфнинг китоби қайта чоп этилди Горбачёв Шайх Муҳаммад Содиқ Муҳаммад Юсуфдан нега узр сўраганди? Шайх Муҳаммад Содиқ Муҳаммад Юсуфга Ўзбекистон раҳбарияти томонидан тазйиқ бўлганми? Тоҳир Малик Шайх Муҳаммад Содиқ Муҳаммад Юсуф ҳақида китоб ёзмоқчи Бугун Шайх Муҳаммад Содиқ Муҳаммад Юсуф таваллуд топган кун\n16 Февраль 16:50 46087\n17 Февраль 00:17 28068\n16 Февраль 17:51 23347\n16 Февраль 18:21 22148\n17 Февраль 20:03 18562


Мурод Жўра. “Ҳе... братишка, қалайсан?” (2006) - www.ziyouz.uz\nБош саҳифа МатбуотҲозирги давр матбуотиМурод Жўра. “Ҳе… братишка, қалайсан?” (2006)\nМурод Жўра. “Ҳе… братишка, қалайсан?” (2006)\nЯнги ўқув йили арафасида зарурат туфайли Тошкентга боришга тўғри келди. “Қўйлиқ” буюм бозори ташқарисидаги майдончада “Мактаб бозори” ташкил этилибди. Ғоят ақлли тадбир бўлибди. Кунига бозорга келиб кетувчи минглаб, эҳтимол ўн минглаб харидорлар мактабга борадиган болалари учун уйга қайтаётиб шу ернинг ўзидаёқ мактабга зарур нарсаларни харид қилиняпти.\nМенинг эътиборимни тортган нарсалар жудаям чиройли ишланган умумий дафтарлар бўлди. Муқоваси чет элда чиқарилган журнал ёки откриткани эслатади. Асосан ўзимизда, Туркия ва Россияда ишлаб чиқарилганлари ҳам бор экан. “Ўзбекистонда ишлаб чиқарилган” деб ёзилган умумий дафтарлар муқоваси асосан биз кунига телевизорда бир неча маротаба кўрадиган ёки радиодан овозини эшитиб турувчи эстрада юлдузларининг суратлари билан безатилган. Энг қизиғи, муқованинг 4-саҳифасида сиз ушбу эстрада қўшиқчисини яхши тасаввур қилишингиз учун унинг битта қўшиғи матни ҳам берилибди. Жумладан, Сардор Раҳимхон, Шоҳруҳ ва Шаҳзода, Шароф Муқимов, Райхон, яна Шаҳзода, Шохрух…\nЎша куни бозорда сотилаётган умумий дафтар муқовасининг сўнгги бетида юқорида номлари келтирилган хонандаларнинг “Ишонмасман”, “Ким, айт”, “Нетай”, “Ёдингдами?” ва бошқа қўшиқлари берилган.\nКўзойнаксиз ўқиса бўладиган матнлардан бири Райҳонанинг “Ёдингдами?” деб номланган қўшиғи эди. Гарчи, қўшиқчининг номи лотинча ҳарфлар билан ёзилган бўлса-да, қўшиқ матни кирилл алифбосида ёзилган.\n“Минг афсус ҳамма айтган\nхоп туймокчи единг”\n“Ҳе Сарвар братишка қалейсан?\nСекин-секин де ока…”\nСўнгги йилларда маънавият ҳақида гапиравериб, ушбу сўзнинг ҳам сийқасини чиқариб юбордигов. Маънавият тушунчасини ҳар ким ўзича талқин этиб, тушунтиради, изоҳ беради. Аммо, негадир ҳеч ким маънавият сўзининг ўзаги “маъно” сўзи эканига эътибор берганини эшитганим ёки ўқиганим йўқ. Эҳтимол, маънавиятни юксалтиришга хизмат қилувчи қўшиқлардаги маъносизлик, бошқача айтганда бемаъниликнинг сабаби шудир.\nЯқинда бир ошхонада овқатланиб ўтириб, қўшни столдаги тўртта хўранданинг еган овқати ҳақини ҳисоблай олмай, 2 та ҳамкасб дугонасини ёрдамга чақирган офитсант қизнинг аҳволи ёдимга тушди. Ўрта мактабда ўқиб юрганида “мен математик бўлармидим” деган хаёлда на кўпайтириш жадвалини, на қўшиш, айириш ва бўлиш амалларини ўрганмаган офитсант қиз ўшанда мактабда тузукроқ ўқимаганига ич-ичидан афсусланганига менинг имоним комил эди. Аммо, сўнги пушаймондан фойда йўқ-да!\n← Аввалги Аввалги Анвар Тожиев. Сотқин ҳам ўзингдан чиққан (2006)\nКейинги → Кейинги: Аннамурод Жумақулиев. Тўқликнинг шўхлиги (2006)


Никоҳга оид айрим мулоҳазалар\nBy Шайх Саидаҳмад Нуриддин on 10/05/2015 НИКОҲ ФИҚҲ\nНикоҳга оид айрим мулоҳазалар:\nҚози Иёз роҳимаҳуллоҳ шундай дейди: “Уйланиш гарчи жинсий яқинликка иштиёқи бўлмасада насл қолдириш эҳтимоли бор бўлган ҳар бир кишига мустаҳабдир. Чунки Расулуллоҳ соллаллоҳу алайҳи ва саллам: “…Зеро, (умматлар ичида) сизларнинг кўплигингиз билан фахрланаман” – деганлар. Шунингдек, никоҳга тарғиб қилувчи ва буюрувчи оят ва ҳадислар зоҳири ҳам шуни кўрсатади. Аммо бепушт, аёлларга шаҳвати йўқ ва улардан лаззат олишга иштиёқсиз киши, аёл унинг ҳолатини била туриб рози бўлса уйланиш мубоҳдир. Эҳтимол, Расулуллоҳ соллаллоҳу алайҳи ва салламнинг: “Исломда таркидунёчилик йўқ”, – деган сўзларининг умум хулосасидан келиб чиқиб бундай ҳолатда ҳам уйланиш мустаҳаб дейиш мумкиндир”.\nБаъзи моликий мазҳаби уламолари юқоридаги Ибн Масъуд розияллоҳу анҳу ривоят қилган ҳадисни онанизм ёки мастурбациянинг ҳаромлигига далил қилишган. Чунки ҳадисда уйланишга моддий жиҳатдан ожиз бўлган пайтда шаҳватни кесиш учун рўза тавсия қилинган.\nХаттобий мазкур ҳадисни жинсий шаҳватни кесиш учун дори-дармон билан муолажа қилиш жоизлигига далил қилган. Шунингдек, буни Бағавий “Шарҳус сунна” асарида келтирган.\nҲофиз роҳимаҳуллоҳ шундай дейди: “Бундан шаҳватни буткул кесиб ташлайдиган эмас, балки уни тинчлантирадиган дори-дармонлар назарда тутилиши лозим. Негаки, инсон кейинчалик уйланиш учун моддий имконият топилганда жинсий шаҳватини йўқотганидан пушаймон бўлиб қолиши мумкин”.\nМенимча ҳам тўғри гап шу. Бирон кимса батамом шаҳватини кесадиган дорилар истеъмол қилиши жоиз эмас. Чунки бу ахта қилишга ўхшайди. Ахта қилиш эса ҳаромдир. Шаҳватни тинчлантиришнинг эса зиёни йўқ. Яхшиси, буни ҳадисда айтилганидек, кўп рўза тутиш орқали муолажа қилган афзал, валлоҳу аълам.\nШунингдек, уйланган киши жинсий заифлигини даволаш учун дори истеъмол қилиши жоиздир. Бироқ, ҳаром дори-дармонлардан четланиши ва соғлигига зарар берадиган даражада кўп истеъмол қилмаслиги шарт қилинади.\nҚуртубий роҳимаҳуллоҳ шундай дейди: “Агар киши хотини билан жинсий яқинлик қилишда унинг ҳаққини адо қилишдан ожизлик ҳис қилса, (аёлини жинсий жиҳатдан қондириб), унинг иффатини сақлаши учун жинсий иштиёқини оширадиган ва шаҳватини кучайтирадиган дори-дармонлар истеъмол қилади”.\nЮқорида зикр қилинган уйланишга оид хукмлар эркак кишига хосдир. Аёл кишига келсак, унга турмушга чиқиш мубоҳдир. Бироқ, айрим ҳолларда унга турмушга чиқиш вожиб бўлмайди. Бунга қуйидагилар далилдир:\nАллоҳ таоло шундай дейди: “Хотинлардан (ўтириб) кексайиб қолган, эрга тегишни ўйламайдиганлари…” [Нур: 60].\nБу оятдан кўринадики, баъзан аёллар кексайган чоғида турмушга чиқишни хушламас эканлар. Шундай экан, бунинг учун уларни маломат қилиш ярамайди.\nРасулуллоҳ соллаллоҳу алайҳи ва саллам шундай дейдилар: “(Аллоҳ йўлидаги жангда) қатл қилинишдан ташқари бўлган шаҳидлик еттита: …ва (ҳомиладор ҳолида ёки) боласини туғаётиб ўлган аёл”. Айрим уламолар бу аёлни “турмушга чиқмай бокира ҳолида вафот этган аёл”, деб изоҳлаганлар.\nШунингдек, Қурайш қабиласи аёлларининг васфида “(улар аёллар ичида) ёш болаларга энг меҳрибони” деб мақталади. Бу ҳадис келгусида тўлалигича зикр қилинади, иншааллоҳ. “Меҳрибон аёл” етим қолган фарзандларини ювиб-тараб парвариш қиладиган ва шу сабаб турмушга чиқмаган аёлдир.\nБуни далилларидан яна бири Ибн Абу Шайба Абу Саид Худрий розияллоҳу анҳудан ривоят қилган ҳадисдир: “Бир киши қизини етаклаб Расулуллоҳ соллаллоҳу алайҳи ва салламнинг ҳузурига келди ва шундай деди: “Мана бу қизим турмушга чиқишга кўнмаяпти!”. Расулуллоҳ соллаллоҳу алайҳи ва саллам унга қарата: “Отангга итоат қил”, – дедилар. Қиз деди: “Йўқ, то эрнинг хотин зиммасидаги ҳаққи нима эканини айтиб бермагунингизча (отамнинг бу истагини бажармайман)”. Қиз Расулуллоҳ соллаллоҳу алайҳи ва салламга яна гапини такрорлади. Шунда Расулуллоҳ соллаллоҳу алайҳи ва саллам дедилар: “Эрнинг хотин зиммасидаги ҳаққи шунчаликки, агар эрининг (танасида йиринги оқиб турган) яраси бўлса ёки бурнидан йиринг ёки қон оқиб турса-ю, хотин (ўша яра ёки бурундан) оқиб турган нарсани яласа ҳам эрининг ҳаққини адо этолмайди”. Шунда қиз деди: “Сизни ҳақ билан (Пайғамбар қилиб) юборган Зотга қасамки, мен асло турмушга чиқмайман”. Расулуллоҳ соллаллоҳу алайҳи ва саллам дедилар: “Қизларни изнисиз уларни турмушга узатманглар”.\n Ҳасан. Абу Довуд (2050), Насоий (6\_ 65) ва Ибн Ҳиббон (4056) Маъқил ибн Ясор розияллоҳу анҳудан ривоят қилган.\n Қаранг: “Фатҳул Борий” (9\_ 111).\n Қуртубий (3\_ 82).\n Саҳиҳ. Абу Довуд (3111), Насоий (4\_ 13) ва Ибн Можа (2803) ривоят қилган.\n Бухорий (5082) ва Муслим (2527) ривоят қилган.\n Ҳасан. Ибн ҳиббон (4164), Ҳоким (2\_ 205), Табароний “Кабир”да (2\_ 52) ва Ибн Абу Шайба (3\_ 556) ривоят қилган.\nAvvalgi maqolaУмар розияллоҳу анҳу: жоҳилиятдаги ҳаёти (2)\nKeyingi maqola Биринчи асос: ибодатнинг турлари


Қандай товарлар мажбурий маркировкаланади\nҲисоблагичлар «шарпалар»га қарши ёки мавҳум қарздорликлар қаердан олинади?\nШиркат олдинги йилларнинг қарздорлигини қайтариб ола биладими?\nКоммуналчилар ва УМШ фуқароларнинг шахсга доир маълумотларини ошкор қилишмоқда\nҲеч қаерда ишламаётганлигингизни қандай исботлаш мумкин?\nГазета Норма маслахатчи / 2020 год / № 48 / Янгилик\nЎзбекистонда агро – озиқ-овқат соҳасидаги барча маҳсулот етиштирувчи ва ишлаб чиқарувчилар учун минтақавий ҳамда халқаро бозорга воситачиларсиз, мутлақо бепул чиқиш имконини берадиган «rural-cluster.org» савдо-ахборот портали ишга тушди.\nПортал «Қирғизистон, Тожикистон ва Ўзбекистоннинг органик хўжаликлари ҳамда ўрмон маҳсулотларини Европа Иттифоқи бозорларида кенгайтириш ва ривожлантириш» лойиҳаси – «ELSOFP CA» доирасида ишлаб чиқилган бўлиб, Европа комиссияси томонидан молиялаштирилади.\n– Ушбу ахборот ресурси лойиҳа иштирокчилари бўлган Ўзбекистон, Қирғизистон ва Тожикистон давлатларида маҳаллий қишлоқ хўжалиги маҳсулотлари ҳамда ўрмон хўжалигида ёғочсиз материалларни ишлаб чиқариш тизимида ижобий ўзгаришлар учун шароит яратади, – дейди Европа Иттифоқи вакили Шарлотта Адриан. – Бу ўзгаришлар табиий ресурслар, хусусан, қишлоқ хўжалиги, ўрмон ва яйлов ерларини барқарор бошқаришни таъминлайди. Натижада атроф-муҳитга етказилаётган салбий таъсирларни камайтириш, иқтисодиётнинг жадал усулларидан фарқли ўлароқ, табиий биохилма-хилликни оширишга хизмат қилади.\nПлатформа ҳамма учун очиқ. Интернет портали бир нечта бўлимдан иборат бўлиб, савдо-сотиқ қисмида харидорлар ва ритейл вакиллари учун кенг кўламдаги маҳсулотлар тақдим қилинади. Бу бўлимда фермер ва ўрмон хўжаликларининг жойлашуви ҳақида маълумотлар, ишлаб чиқарувчилардан қизиқарли таклифлар олиш, харидорларни излаб топиш, улар билан онлайн боғланиш хизматлари йўлга қўйилган.\nАгар ишлаб чиқарувчи ўз маҳсулотини экспорт қилиш тажрибасига эга бўлмаса, у ҳолда, порталнинг ахборот қисми асқотади. Унда халқаро стандартларни татбиқ этиш ва барча керакли экспорт ҳужжатларини тайёрлаш бўйича ўқув маркетинг қўлланмалар, экспорт бўйича фойдали материаллар мавжуд. Улардан фойдаланишда ҳеч қандай чекловлар киритилмаган бўлиб, портал барча учун бирдек очиқ.\nШунингдек, фойдаланувчилар мазкур платформада халқаро савдо жараёнларида иштирок этиш билан бирга, мутахассислардан зарур маслаҳат, экспортни бошлаш ва савдони йўлга қўйишда кўмак олиши мумкин. Бир сўз билан айтганда, сотувчи ва харидорни бир-бири билан боғлашга хизмат қиладиган онлайн платформа ҳар икки томон манфаатларини бирдек ҳимоя қилган ҳолда сифатли савдо-сотиқ алоқаларини олиб бориш ҳамда Ўзбекистон маҳсулотларининг хорижга экспорт ҳажмини оширишга кенг йўл очади.


Россияда машҳур Хеопс пирамидасининг “эгизи” топилди | Qalampir.uz\nРоссияда машҳур Хеопс пирамидасининг “эгизи” топилди\nБу қизиқ\t19 Май 19:21 8342\nРоссиянинг “Ёввойи Шимол” экспедиция гуруҳининг Урал сайёҳлари Субполяр Уралда улкан пирамида борлигини аниқлади. Бу Мисрдаги Хеопс пирамидасидан бир неча баравар катта эди. Гуруҳ мазкур мўъжизага кичик гуруҳлардан бирини Уралдаги тоғ тизмаларига юбориш ва бунинг учун сунъий йўлдошдан олинган суратлардан фойдаланишаётганда гувоҳ бўлишган.\nПирамиданинг баландлиги деярли 800 метрни ташкил қилади, юзаларнинг узунлиги бир километрга яқин. Аниқлик киритилишича, юзалар аниқ кардинал нуқталарда жойлашган. Маълум қилишларича, пирамида Ханти-Мансийск автоном округининг Югра шаҳридаги Народо-Итьинск тизмаси ҳудудида жойлашган.\n“Биз йўналиш тайёрлаётган эдик ва пирамидани учратдик. У метеорит таъсиридан пайдо бўлганга ўхшайди. Сунъий йўлдош маълумотларига кўра, тоғ ўзининг шакллари билан Мисрдаги машҳур Хеопс пирамидасини такрорлайди. Фақат унинг ҳажми икки баравар катта. Пирамиданинг баландлиги 774 метрни, ҳар бир юзасининг узунлиги деярли бир километрни ташкил қилади. Четлари гўё бир текисда қурилганидек аниқ нуқталарда жойлашган. Ханти ва Манси халқлари Грубеи дарёсининг юқори оқимига бормасликка ҳаракат қилади, чунки бу жойлар улар учун муқаддасдир”, дейди “Ёввойи Шимол” экспедиция гуруҳи раҳбари Евгений Свитов.\nМутахассисларнинг таъкидлашича, пирамидага тизма бўйлаб 400 километр пиёда ёки вертолёт орқали бориш мумкин. Объектни аллақачон Россия география жамияти ўрганишга тушган. Ёзда пирамидани чуқурроқ татбиқ этиш учун махсус экспедиция юборилади.\nРоссия Хеопс пирамида\n29 Май 17:40 61454\n28 Май 21:12 48774\n29 Май 09:48 42104\n29 Май 21:45 40902


Рамзан Кадиров Владимир Путинга садоқатли аскар каби хизмат қилишини маълум қилди » Ўзбекистон янгиликлари – Zamin.uz\nЧеченистон раҳбари Рамзан Кадиров “Facebook” ижтимоий тармоғидаги ўз саҳифаси орқали 18 декабрь куни ўтказилган матбуот анжуманида Россия президенти Владимир Путиннинг ўзи ҳақида айтган фикрларига муносабатини билдирди.\nВладимир Путин матбуот анжумани вақтида терроризм ҳақида сўз очиб, Чеченистонда 4 декабрь куни юз берган фожиалардан кейин, террорчиликка қарши кураш бўйича олиб борилаётган ишларни эътироф этди. У террорчиликка қарши барча йўналишларда курашиш лозимлигини таъкидлади.\n“Президент менинг бу борадаги баёнотларим одамлар кутганига тўлиқ мос бўлганини таъкидлади. Жаҳон тажрибасида ҳам террорчилик билан курашда жангариларнинг қариндошларини жавобгарликка тортиш амалиёти мавжуд. Шу билан бирга, президент қонун доирасида ҳаракат қилиш лозимлигини ҳам таъкидлади.\nБиз Президент томонидан ушбу ҳодисаларга берилган баҳони ва қўйилган вазифаларни тўлиқ қўллаб-қувватлаймиз. Биз унга хизмат қилувчи аскарлармиз ва президентнинг исталган буйруғини бажаришга тайёрмиз. Бугун биз яна бир марта Россияни энг қийин даврлардан олиб ўта оладиган етакчига эга эканимизга ишонч ҳосил қилдик”, − деб ёзган Рамзан Кадиров.


ҚАЛБИМИЗДА ЎТҚАЗИЛГАН РАМАЗОН ОЙИ КЎЧАТЛАРИ САМАРА БЕРАДИМИ?!\nМанзилингиз:Муслимаат»Хизматлар»Жума фазилатлари»ҚАЛБИМИЗДА ЎТҚАЗИЛГАН РАМАЗОН ОЙИ КЎЧАТЛАРИ САМАРА БЕРАДИМИ?!\nBy Muslimaat on\t Iyun 24, 2016 Жума фазилатлари, Шайх Бутий ўгитлари\nАлбатта, шундай муборак ойда масжидларни руку ва сажда қилувчи намозхонлар билан тўлиб-тошиши ва Расулуллоҳ соллаллоҳу алайҳи васаллам ўргатганлари каби ушбу ойда кечани ибодат ила бедор ўтказиш учун барчанинг масжидларга бориб Аллоҳ субҳанаҳу ва таоло Китобининг тиловатига келишда мусобақа қилишлари ва бизларнинг эртаю кеч Аллоҳ азза ва жалланинг Китобини ўқишни кўпайтиришимиз ҳақиқатда чиройли иш. Буларнинг бари Аллоҳ субҳанаҳу ва таолога яқинлашиш воситаларининг ёрқин кўринишлари ҳамда ушбу муборак ойнинг шиорларига тааллуқли бўлган аниқ нарсалардир.\nБуларнинг ҳаммаси ер юзида тўлиб-тошган ўсимлик кўчатларига ва бу кўчатлар билан ер юзи худди яшилликка бурканганига ўхшайди.\nХуллас, бу ойда одамларнинг масжидларга келишлари, масжидларни руку ва сажда қилувчи намозхонлар билан тўлиб кетиши ҳамда Аллоҳ субҳанаҳу ва таолонинг китобини ўқиб ўрганишга яқинлашишнинг кўпайиши, қўйингки, буларнинг ҳаммаси ер юзида кўкарган ўсимлик кўчатига ва бу ўсимлик ортидан келадиган самарага тааллуқли бўлган орзу-истакларга ўхшайди.\nБу ойда масжидларга келишнинг самараси нима? Аллоҳ субҳанаҳу ва таолонинг Китобига яқинлашишнинг самараси нима? Ҳар кеча таровиҳ намози ўқиш учун ва Аллоҳ азза ва жалла китобидан бир жуз қироат тинглаш учун масжидларга келишнинг самараси нима?\nБунинг самараси қалбларимизни дунё муҳаббатидан тозалаб, Аллоҳ субҳанаҳу ва таолонинг олдига пок, саломат қалб билан келишимиздир.\nАллоҳ азза ва жалла бизларни бирор ибодатга буюрган бўлса, ўша нарса билан қалбимизни поклаш учун буюрган. Аллоҳ таоло бизга руку ва саждани кўпайтиришни буюрган бўлса, ана шу ҳикмат учун буюрган. Аллоҳ азза ва жалла бизларни ўзининг зикрини қилишга ва унинг тоатига бутунлай ажралиб чиқишга буюрган бўлса, қалбимизни дунёнинг муҳаббатидан тозалаш учун буюрган.\nАллоҳ субҳанаҳу ва таоло буларнинг барини бизларга ана шунинг учун буюради.\nАллоҳ субҳанаҳу ва таоло ўзининг мукаммал китобида бизларга қарата айтган;\n«Нафслар қизғанишга ҳозирдир». (Нисо, 128).\nАллоҳ азза ва жалла шундай ҳукм қилган.\nАллоҳ субҳанаҳу ва таоло бизда дунёга муҳаббат уйғотиб, кейин бизни уни қизғаниш билан имтиҳон қилишни ҳукм этган. Аллоҳ таоло уни яхши кўрадиган қилиб қўйганидан кейин бу қизғаниш бизни бойлик ортидан қувадиган қилиб қўйган;\n«Албатта, у мол-дунёга ҳаддан ташқари ўчдир». (Аъдият, 8).\nБунинг ҳикмати нима?\nБунинг ҳикмати бизни молу дунёга бўлган муҳаббатдан қутқарадиган давога йўналтиришдир. Кейин Аллоҳ субҳанаҳу ва таоло бизни имтиҳон қилган қизғаниш ва бахилликдан қутқарадиган давога йўналтиришдир. Намоз, сажда, руку, ва Қуръон қироатини кўпайтириш, Аллоҳ субҳанаҳу ва таоло китобини тиловат қилаётган имом ортида ҳар кеча бир жуз миқдорида Қуръон эшитиш учун туриш – буларнинг ҳаммаси даводир. Булар инсон қалбини дунё муҳаббатидан поклаб олиши учун ва Аллоҳ таоло бизларни имтиҳон қилган қизғанишдан қутқариш учун тузилган йўллардир. Экилган бу ўсимликлар самара бердими? Аслини олганда шодлик келтирадиган бу кўчатлар қалбларда ўз ҳақиқатини топдими? Аллоҳ субҳанаҳу ва таоло бизлардан кутаётган бу самара аслини олганда амалга ошдими? Аллоҳ таоло бошқа бир ўринда айтган;\n«Ва кимки нафсининг қизғанчиқлигидан сақланса, ана ўшалар нажот топувчилардир». (Тағобун, 16.)\nАввал: «Албатта, у мол-дунёга ҳаддан ташқари ўчдир», – деб, кейин: «Ва кимки нафсининг қизғанчиқлигидан сақланса, ана ўшалар нажот топувчилардир», – деган.\nИнсон айтиши мумкин: «Лекин эй Роббим, мени қизғанчиқликка ўзинг мубтало қилдинг, ўзинг мубтало қилган нарсадан қутулишимнинг йўли қандай?»\nБунинг йўли Аллоҳ таоло сенга буюрган ўша нарсалар: руку ва саждани кўпайтириш, ушбу ойдаги таровиҳ намози, Аллоҳ субҳанаҳу ва таолонинг китобини ўқиш ва эшитиш учун келишдир. Бундан мурод нима? Бундан мурод жароҳатингни даволаш, нафсингни бахилликдан қутқаришдир.\nАллоҳ субҳанаҳу ва таоло бизларни бойлик билан имтиҳон қилган ва уни бизга ўзимиз ўйлагандек эга қилган. Лекин Аллоҳ таоло ўзининг китобидаги бирор оятда бизни молу дунёнинг мутлақ ҳаммасига эга бўлишимизни айтмаган. Инсон бойликка эга бўлганини айтганида: «Аллоҳнинг сизга берган молидан уларга беринг», – деган ёки; «Сизларни халифа қилиб қўйган нарсалардан эҳсон қилинглар», –деган.\nАллоҳнинг китобида молга инсоннинг ўзи эга эканини эълон қилган бирорта оятни кўрганмисиз? Мутлақо, топа олмайсиз. Лекин Аллоҳ азза ва жалла шунга қарамай, инсонни мол-дунёни яхши кўрувчи бўлишини ҳукм қилган.\nЎзидан ўзга илоҳ йўқ бўлган Аллоҳга қасамки, Аллоҳ субҳанаҳу ва таолонинг китобини ўқиб, уни бу ойнинг ҳар кечасида бир мартадан хатм қилсак ҳам, бу ой ўтиб кетганидан кейин қалбларимиз дунёга боғланиб, ўзимиз Аллоҳ таоло мубтало қилган бу бахиллик тузоғида қолаверамиз. Аллоҳ азза ва жалланинг китобидан ҳеч қандай фойдалана олмаймиз.\nРасулуллоҳ соллаллоҳу алайҳи васаллам Ҳорис розияллоҳу анҳудан сўраган вақтда унинг у Зотга айтган сўзларига қулоқ солинглар;\n«Эй Ҳорис, қандай тонг оттирдинг?» – деб сўрадилар.\nШунда Ҳорис розияллоҳу анҳу:\n«Ҳақиқий мўмин бўлиб тонг оттирдим», – дедилар.\n«Гапингга эътибор қил. Ҳар бир нарсанинг ҳақиқати бўлади. Сенинг иймонингни ҳақиқати нимада?» – деб сўраганларида, у: «Намозни кўпайтирдим, Аллоҳнинг китобини бошидан охиригача ҳар кеча бир марта ўқидим», демади, балки: «Нафсимни дунёдан олиб қочдим. Худди Роббимнинг аршини аниқ кўраётгандекман. Худди аҳли жаннатни унинг неъматларида роҳат қилаётганларига назар солиб тургандекман. Худди аҳли дўзахни у ерда бир-бирларига қилаётган душманликларига қараб тургандекман», – деди.\nШунда Расулуллоҳ соллаллоҳу алайҳи васаллам нима деб жавоб бердилар, айтдиларки:\n«Эй Ҳорис, билибсан, маҳкам тут!»\nБу – ҳақиқатдир.\nБу – намозни кўпайтириш самараси. Бу ибодатни кўпайтириш самараси, бу ёлғиз Аллоҳнинг ибодатига бутунлай ажраб чиқиш ва Унинг зикрини кўпайтириш натижасидир.\nМен айрим кишиларга ҳайрон қоламан. У Аллоҳнинг китобини кўп ўқийди, ҳар кеча Аллоҳнинг китобидан бир жуз Қуръон тиловат қилинаётган масжидларга йўл олади, кейин у ерда намоз ўқиб, дуо қилади ва Аллоҳнинг ибодатига бутунлай ажраб чиқади. Агар кимдир молидаги Аллоҳнинг ҳаққидан бирор нарса сўраб, унинг эшигини тақиллатиб келса, норози бўлиб, ундан юз ўгиради ва уни жеркиб солади, эҳтимол, нақд пули йўқлиги учун узр сўрайди.\nКўчат мева бермаса, уни қандай тасаввур қилиш мумкин, ҳолбуки у юқори кўтарилиб гуллаган бўлса. Самара бермайдиган дарахтни нима қиламан? Бу дарахтнинг қисмати ўчоқда ёнишдан бошқа нарса эмас. Эй дўстларим!\nМусулмонларнинг чиройли ҳолда масжидларни тўлдириб туриши, бу – Аллоҳга ҳамд айтишимиз керак бўлган нарса. Лекин биз Ислом динимизнинг асоси бўлган мусулмонларнинг бирдамлигига эътибор берадиган бўлсак, бу соҳада бирорта мусулмонни топа олмаймиз, топсак ҳам, жуда кам нодир ҳолларда уларни учратамиз. Ҳамма шикоят қилади. Ҳамма иқтисодий ҳолатнинг ёмонлигидан афсус чекади. Ҳамма нақд пул йўқлигидан нолийди. Нақд пул деган сўз маъносини тижоратчилар яхши биладилар. Бу тўғрисида узр айтадиганлар жуда ҳам кўп. Лекин мен савол бераман; Аллоҳ субҳанаҳу ва таоло бу сўзларни такрор айтиш орқали узр сўрашга буюрганми?\nРасулуллоҳ соллаллоҳу алайҳи васаллам яхшилик қилишда одамларнинг энг сахийси эдилар. У киши Рамазон ойида эсган шамолдан ҳам сахийроқ бўлиб кетар эдилар. Агар Аллоҳ таолога ўзи хоҳлаган тоат билан яқин бўлишни истасанглар, агар ибодатда ўзларингиз билан Аллоҳ азза ва жалла ўртасидаги масофани қисқартирмоқчи бўлсангизлар бахилликдан қочинглар ва Аллоҳ таоло сўзининг намунаси бўлинглар.\n«Ва кимки нафсининг қизғанчиқлигидан сақланса, ана ўшалар нажот топувчилардир». Тағобун, 16.\nИнсон Аллоҳ субҳанаҳу ва таоло қалбларимизга тож қилган иймоний ақида билан ўз нафсининг қизғанчиқлигидан халос бўлиши жуда осондир.\nМен ўзини мўмин эканини даъво қилаётган ва иймон арконлари билан Аллоҳ айтганидек ранг олаётганини иддао қилаётган мўминни мол-дунё ортидан қуваётганига ва уни қизғанаётганига ҳайрон қоламан.\nАллоҳга бўлган иймоним Аллоҳни бандаларига чексиз ризқ берувчи Раззоқ эканини ифода этади.\nАллоҳга бўлган иймоним Аллоҳ таолонинг ушбу сўзига бўлган ишончимни билдиради.\n«Ҳар бир инфоқ қилган нарсангизнинг ўрнини У тўлдирур». Сабаъ, 39.\nАллоҳга бўлган иймоним Аллоҳ субҳанаҳу ва таолонинг: «Ризқни Аллоҳнинг ҳузуридан истанглар», – деган сўзини англатади.\nАллоҳга бўлган иймоним бу дунёнинг ўткинчи эканини англашимни ва уни Аллоҳнинг олдида чивиннинг қанотича қийматга эга эмаслигини тушунишимни исботлайди.\nАллоҳга бўлган иймоним унга тескари бўлган нарса билан қандай бирга бўла олади?\nМен Аллоҳга иймон келтирган мўминман, ваҳолангки, мен дунё ортидан қуваман. Мен мўминман, ваҳолангки, мен йил ўтса ҳам, менинг қўлимда турган Аллоҳ субҳанаҳу ва таолонинг ҳаққи ҳақида ўйламайман.\nБу ой Аллоҳнинг ибодатига бутунлай ажралиб чиқувчиларни, доимий тоат қилувчиларни, руку ва сажда қилувчиларни улфат бўлишга ва Расулуллоҳ соллаллоҳу алайҳи васалламга эргашишга чорласа-да, у ерда бирор инсонни топа олмаймиз.\nҲурматли биродарлар! Аллоҳ азза ва жалла ўзининг мукаммал китобида айтган;\n«Баъзиларингизни баъзиларингизга синов қилдик. Сабр қиласизлармикин?! Роббинг кўргувчи бўлган Зотдир». (Фурқон, 20).\nУшбу синовнинг ёрқин кўриниши шуки, Аллоҳ бойни фақир билан, фақирни бой билан синашидир. Агар Аллоҳ хоҳласа, барчанинг олдига раҳмат дастурхонини ёйиб, барча одамларни бойликда баробар қилиб қўяди. Лекин унда синов қолмайди.\nАллоҳ таоло бойни унинг атрофида юрган ва кечаю кундуз бозорларда кўраётган фақир билан синайди. Кўрасиз, у ушбу фақирга бериш учун ўзи қизғанаётган бойлигидан бўлиб берармикин ва уни фақирлик даражасидан кифоя даражасига кўтара олармикин?\nАллоҳ таоло фақирни бой билан синади. У Расулуллоҳ соллаллоҳу алайҳи васалламни: «Юқори қўл пастки қўлдан яхшидир», – деган сўзларини эслаб, сабр қилармикин?.. ва ҳоказо…\nБу – дунё ҳақиқатидир. Инсон Аллоҳ таоло томонга шундай ҳаракат қилади. Мен бойларнинг молидаги Аллоҳ субҳанаҳу ва таолонинг ҳаққи тўғрисида гапиряпман. Эҳтимол, кўпчилик: «Бу масжид ўз атрофига фақат фақирларни йиғиб олган экан», деб ўйлаётгандир. Иш ундай эмас, эй дўстларим. Фақир ва бой – нисбий иш. Ҳар биримиз ўзидан пастроқ кишига нисбатан бой саналади. Ўзидан юқорига нисбатан эса фақир саналади. Шунингдек, ҳамма инсон ўзидан ортган мол-давлатини ўзидан қуйи бўлган кишига қайтаришга таклиф қилингандир. Ҳар биримиз турмуш даражасида ўзидан қуйи бўлган одамларни кўришга кучи етади.\nЛекин сени доим бойликда ўзингдан юқори бўлган кишига назар солишинг лозим эмас, ҳатто бу сени ўзингдан паст бўлган кишиларга назар солишингдан тўсиб қўяди.\nБизларнинг ҳар биримиз бойликни қайсидир бир қисмидан фойдаланамиз. Ҳа, барчамиз Аллоҳ субҳанаҳу ва таолонинг ушбу сўзига бўйсуниб ва ундан ранг олиш учун унга қулоқ тутишимиз лозим. Аллоҳ айтади:\n«Аллоҳнинг сизга берган молидан уларга беринг». (Нур, 33).\nБарчамиз Расулуллоҳ соллаллоҳу алайҳи васалламнинг сўзларини қўрқув ва хавотир билан тинглашимиз лозим.\n«Албатта, Аллоҳ таоло бойларнинг молида фақирларга етарли миқдордагисини ҳам қўшиб қўйган. Албатта, фақирлар ғайрат қилмайдилар. Агар улар оч-яланғоч қолсалар, фақат бойлари қилган иш туфайлигина оч қоладилар. Албатта, Аллоҳ уларни бу иши учун оғир ҳисобга тортади».\nМен айтишни истаётган сўзимнинг ҳулосаси шуки, албатта, Аллоҳнинг олдида сўраладиган нарса руку ва сажданинг кўплиги ёки Аллоҳ азза ва жалланинг китобини кўп ўқиш ва таровиҳ намозида имомнинг орқасида мусҳафни кўтариб туриш эмас, буларнинг бари бир восита, холос. Албатта, масала инсонни Аллоҳга яқинлашиш ёки Ундан узоқлашиш ўлчовида кўринади. Албатта, бу иш инсонни ўзининг қизғанчиқлигидан қутулиш чегарасида ўз ифодасини топади.\nЭътибор беринг, эй мусулмон биродарим, агар сиз ўзингизни бир ҳолатга етганингизни сезсангиз, ўзингиз эга бўлган миллионларни фақир чўнтагига солишингизни ёки ўз чўнтагингизда туришини фарқи қолмаса (менда турди нимаю, унга бердим нима) дейдиган даражага етсангиз, билингки, албатта, Аллоҳ амалингизни қабул қилади.\nСиз ўз чўнтагингизга яшираётган бойлик ўзингиз учун танглик ва елкангизда кўтариб юрган оғир юк эканини англашингиз энг олий даражадир.\nАммо Аллоҳ таоло икром қилишингизни буюрган фақир чўнтагига солиб қўйган мол Аллоҳни сизга берган бойлиги ва ҳар қандай ҳолатда ҳам қуриб қолмайдиган чашмадир.\nРасулуллоҳ соллаллоҳу алайҳи васаллам ўз уйларига кириб уйда қолган гўшт ҳақида аёлларидан сўраб уларга айтган сўзларини эшитмаганмисизлар?\nУлар: «Эй Аллоҳнинг Расули, қўй гўштининг ҳаммаси тарқатилиб, биргина қўл қисми қолди», – дейишди. Шунда Расулуллоҳ: «Қўл қисмидан бошқа ҳаммаси қолибди, тарқатиб юборганингиз сиз учун, ўзингизда қолгани эса устимизда кўтариб юрган юкдир», дедилар.\nБиздан талаб қилинган нарса – ана шу, эй дўстларим.\n«Аллоҳнинг сизга берган молидан уларга беринг».\n«Сизларни халифа қилиб қўйган нарсалардан эҳсон қилинг».\nБу дунёда бирор нарсага эга бўламан, деб ўйламанглар. Аллоҳга қасамки, инсон умрининг болалик давридан то ўлгунича бу дунёдан бирор нарсага эга бўла олмайди, магар қилган амали ва қабрга бирга тушадиган кафанига эга бўлади, холос. Сиз эга бўладиган нарса – шу. Аммо бунинг ортидаги ҳамма нарса сизни синаш учун берилгандир.\nКўринг, Аллоҳнинг буйруқларини амалга ошира олармикансиз? Саховатда Расулуллоҳ соллаллоҳу алайҳи васалламга эргаша олармикансиз? Бера олармикансиз, ҳолбуки сиз Расулуллоҳ соллаллоҳу алайҳи васалламдан ривоят қилинган у кишининг: «Инфоқ қил, эй Билол, аршнинг эгаси бўлган Зот камайтириб қўйишидан қўрқма», – деган сўзларини эслайсиз.\nУшбу сўзимни айтиб буюк Аллоҳдан мағфират сўрайман.\nМуҳаммад Саид Рамазон ал-Бутийнинг жума хутбасидан.\n2 февраль 1996 йил.\n19 июнь 2016 йил.


R S2020-06-18T07:20:27+05:0018 Iyun, 2020|Умумий янгиликлар, Ҳафта мақоласи|\nҲали бунга тайёр эмасмиз! Узоқ вақт шу фикрга таяндик, ишондик, амалда қўлладик ҳам. Табиийки, эркин сўз, аччиқ ҳақиқатнинг залвори ҳар доим ҳам, ҳаммага ҳам ёқавермайди. Бундан манфаатдорлар томонидан ўйлаб топилган бу ақида сиёсат даражасига қадар кўтарилди. Бизни халқимиз ҳали эркин сўз айтиш даражасида эмас, дея қатъий ишонганлар қатлами пайдо бўлди жамиятда, улар ҳалиям бор, инкор этолмаймиз. Айниқса, сўз айтиш, фикрини бемалол ифода этиш имкони берилган пайти уларнинг бир чеккадан туриб «ана, кўрдиларингми, нима дегандик, бу одамларимиз эркин фикр айтаман деб, ҳақиқий башарасини кўрсатиб қўяяпти», деб пичинг қилишди, таъна тошларини отишди. Кимдир ҳадик билан, биров аниқ мақсад билан, яна кимдир тушуниб-тушунмай гапираверди. Айтилмаган фикрлар қолмади ҳисоби, ҳамма ўз даражасидан келиб чиққан ҳолда сўзлайверди. Ҳадик шунда эдики, бу сўзларимизга жавоб беришга тўғри келмасмикан, ҳеч ким бизни зимдан кузатиб бормаётганмикан?.. Мақсадлилар эса энди жим қараб туриб бўлмайди, ўзгаришни истасак, гапирамиз, ҳақиқатни ёзамиз, дейишяпти, тушуниб-тушунмаганлар эса улардан ортда қолмасак бўлди, нимадир шов-шув, одамлар эътиборини тортадиган гап айтиб олишимиз керак, ахир, деган умидда гапираяпти, сўзлаяпти.\nДавлатимиз раҳбари ҳам мақсадлилар тарафда бўлиб, ҳар бир чиқишида шиффофлик, очиқлик ҳақида гапирмоқда, оммавий ахборот воситалари, жамоатчилик фикрига таянишини айтиб ўтмоқда. Аксар чиқишларида сўз эркинлиги масаласига алоҳида урғу қаратиши баробарида бу йўлдан қайтмаймиз, дея такрор-такрор таъкидлаши қалам аҳлига куч беради. Хусусан, Президент Ш. Мирзиеёвнинг Ўзбекистон Республикаси Конституцияси қабул қилинганлигининг 27 йиллигига бағишланган тантанали маросимдаги маърузасида бу масала тилга олинганди. «ОАВ қонунийликни қарор топтиришда чинакам «жамият кўзгуси»га айланиши керак. Сўз эркинлигини таъминлашга қаратилган ислоҳотлар ўтган уч йилда жамиятимиз ҳаётида туб бурилиш ясади.\nБугунги кунда халқимиз орасида юриб, уни қийнаётган ижтимоий муаммоларни кўрсатиб бераётган энг катта куч – бу мустақил ва холис оммавий ахборот воситалари вакилларидир. Демократик ислоҳотларимиз натижасида оммавий ахборот воситалари ва ижтимоий тармоқлар мансабдор шахсларни ўз ишини қонуний асосда тўғри ташкил этишга ундамоқда. Шу сабабли ҳам давлат органлари фаолияти тўғрисидаги маълумотларни жамоатчиликка тўлиқ ва тезкор етказиш мақсадида уларнинг ҳар бирида матбуот хизмати иш бошлади. Аслида, демократик жамиятда барча давлат хизматчилари ОАВ билан яқин ижтимоий ҳамкорлик қилишга ўрганиши керак».\nЭътибор беринг, бундан бир-икки йил аввал ижтимоий тармоқларда ҳам, қаердаки сўз айтиш имкони туғилган майдонда турли-туман фикрлар билдирилди. Билиб-билмай, атайин, қасддан айтилган сўзларнинг кети узилмади. Бугун бу ҳолат анча тин олди. Эндиликда асосли танқидий фикрлар фоизи тобора ошиб бораётир. Бу ҳолат осонгина юз бермади. Танқидга жавоб ёзиш тугул ўз фаолиятини холис сарҳисоб қилишни истамайдиган ташкилотлар ҳам интернетда, ижтимоий тармоқларда «пайдо бўла бошлади». Асосли танқидларга чора кўрила бошлади. Нотўғри фикрга нисбатан фикр айтилди, жайдарироқ қилиб айтганда, нохолис фикрлайдиганларнинг, кимнингдир шаънига тегиш мақсадида айтилган сўзларнинг пайи қирқилди. Тўла қирқилди, дейиш бир оз ноўрин. Сабаби, турфа феълли инсонларни ўзгартириш мушкул бўлганидек, ҳасад, иккиюзламачилик каби иллатларни батамом йўқотиш қийин. Аммо муҳими, одамларда ҳар қандай фикрга ишониш, эргашиб кетавериш керакмас, деган тушунча шаклланмоқда.\nЭнг аҳамиятли жиҳати, оммавий ахборот воситаларида чоп этилган танқидий мақолаларга муносабат билдириш тажрибаси қайта шаклланди. Бугун қайси бошқарма, ташкилот ахборот хизмати раҳбари билан гаплашманг, «ҳар куни битта танқид бор-а. Тепадан буйруқ келяпти бизга, унинг хар бирига муносабат билдиришимиз керак. Ахир бу қанча вақтимизни олаяпти», деб нолиб қўйишади. Муносабат билдириш уларнинг асосий вазифаси эканлигини ҳали соҳа вакиллари янаям яхшироқ тушуниб олади, деган умиддамиз.\nКейинги йилларда оммавий ахборот воситаларида эълон қилинган танқидий чиқишларга муносабатларнинг жадвали ҳам тегишли ташкилотлар томонидан доимий равишда эълон қилиб борилмоқда. Айтиш керакки, рақамларда, яъниким, муносабатларда ижобий томонга силжишлар бор, ҳатто бир неча ой аввалги ҳолат билан таққосланганда жиддий тафовутлар бор. Бу қувонарли албатта. Фаолиятимиз давомида ҳам бу ҳолатни сезиб турибмиз. Айниқса, ўзим фаолият юритаётган Самарқанд вилоят нашри «Зарафшон» газетасидаги ҳар бир танқидий чиқиш эътиборга олинаётганини кузатиб бормоқдамиз. Газетанинг электрон варианти Zarnews.uz сайтига нафақат вилоят, балки республика мутасаддиларининг ҳам муносабат билдирилаётгани журналистнинг меҳнати беиз кетмаётгандан, сўз эркинлиги фақатгина фикр айтишгина эмас, балки унинг эътиборга олиниши, қадрланиши билан ҳам ўлчанаётганига гувоҳ бўлмоқдамиз. Айниқса сайтимизда вилоятдаги туғруқхоналардан бирида электр энергияси билан боғлиқ муаммони эълон қилганимизда, беш дақиқа ичидаёқ тегишли вазирликнинг муносабати берилгани ҳам шу ислоҳотларнинг натижаси бўлса ажабмас. Бундай мисоллар сон-саноқсиз. Нафақат оммавий ахборот воситалари, ҳатто ижтимоий тармоқларда тарқалган кичик чиқишларга ҳам тегишли идоралар дарҳол ўз фикрларини билдирмоқда. Эҳтимол ушбу муносабатларнинг барчаси ҳам етарли даражада эмасдир. Аммо муҳими улар бор ва бўлиши давом этмоқда. Шунинг ўзи ҳам катта марра. Асосийси, кейинги марралар учун йўл беркилгани йўқ.\nЖурналист Гулруҳ МЎМИНОВА,


Шундан кейин мен янги бир осмон ва янги бир ерни кўрдим. Аввалги еру осмон ғойиб бўлган эди, денгиз ҳам энди йўқ эди.\nМен, Юҳанно, табаррук шаҳар – Қуддусни кўрдим; у куёви олдига безаниб чиқаётган келин каби осмондан, Худо ҳузуридан тушаётган эди.\nМен Арши Аълодан келган баланд бир овозни эшитдим, у шундай деди:“Мана, Худонинг макони инсонлар аро!Худонинг Ўзи одамлар ичра яшар.Улар Худонинг халқи бўлгай,Худонинг Ўзи улар ичра маскан қилгай.\nХудо уларнинг кўзидаги ҳар бир ёшни артиб олур.Энди ўлим сира бўлмас.Ҳузун ҳам, фарёд ҳам, оғриқ ҳам бўлмас.Зеро аввалгилар ўтиб кетди”.\nТахтда ўтирган Сиймо: “Мана, Мен ҳаммасини янги қилиб яратяпман!” – деди. Кейин менга: “Буларни ёзиб қўй, бу сўзлар ишончли ва ҳаққонийдир!” – деди.\nСўнг менга қараб, деди: “Амалга ошди! Ибтидо ва Интиҳо, Бош ва Сўнг Ўзимман. Мен чанқаганга оби ҳаёт булоғидан текин баҳра бераман.\nҒолиб келганга булар насиб қилади. Мен унинг Худоси бўламан, у Менинг ўғлим бўлади.\nАммо қўрқоқ, имонсиз, нопок, қотил, зинокор, жодугар, бутпараст ва ҳамма ёлғончиларнинг қисмати олов ва олтингугурт билан ёнаётган кўлдадир. Бу иккинчи ўлимдир”.\nШу пайт охирги етти балога тўлдирилган еттита косани ушлаган етти фариштадан бири олдимга келди ва мен билан гаплашиб: “Бу ёққа кел, Қўзига келин бўладиган аёлни сенга кўрсатаман”, – деди.\nФаришта мени Илоҳий Руҳнинг таъсирида баланд, юксак бир тоққа олиб чиқди-да, менга кўкдан, Худо ҳузуридан тушаётган табаррук шаҳар – Қуддусни кўрсатди.\nШаҳар Худонинг улуғвор жамоли билан балқир, унинг сайқали қимматбаҳо тош, биллур олмосга ўхшар эди.\nУнинг девори қалин ва баланд эди; ўн икки дарвозаси бўлиб, дарвозалари устида ўн иккита фаришта ўлтирар эди. Дарвозаларда исмлар – Бани Исроилнинг ўн икки қабиласи номлари ёзилган эди.\nШарқдан уч, шимолдан уч, жанубдан уч ва ғарбдан уч дарвоза бор эди.\nШаҳар деворларининг ўн икки пойдевори бўлиб, уларда Қўзининг ўн икки ҳаворийси номлари ёзиб қўйилган эди.\nМен билан гаплашган фариштанинг қўлида шаҳарни, унинг дарвозаларию деворини ўлчаш учун олтиндан бир ўлчагичи бор эди.\nШаҳар тўртбурчак шаклда жойлашган, унинг бўйи эни билан тенг эди. Фаришта шаҳарни ўлчагич билан ўлчади, у ўн икки минг ўқ отими экан. Унинг эни, бўйи ва баландлиги бир-бирига тенг эди.\nФаришта шаҳарнинг деворларини ҳам ўлчади; у инсонлар ўлчовида ҳам, фаришталар ўлчовида ҳам юз қирқ тўрт тирсак чиқди.\nДеворлар олмосдан, шаҳар эса шишадай тиниқ, соф олтиндан қурилган эди.\nШаҳар деворларининг пойдеворлари турли қимматбаҳо тошлар билан безатилган эди: биринчи пойдевор олмосдан, иккинчиси кўк ёқутдан, учинчиси ақиқдан, тўртинчиси зумраддан эди.\nБешинчиси фируза, олтинчиси лаъл, еттинчиси сариқ ёқут, саккизинчиси кўк зумрад, тўққизинчиси забаржад, ўнинчиси яшил ақиқ, ўн биринчиси ложувард, ўн иккинчиси бинафшаранг ёқутдан эди.\nЎн икки дарвоза – ўн икки марвариддан иборат эди, яъни ҳар бир дарвоза битта марвариддан ясалган эди. Шаҳарнинг кўчаси эса бамисоли шаффоф шишадек, соф олтиндан эди.\nБу шаҳарда маъбад кўрмадим. Чунки ҳар нарсага қодир Худойи Таоло ва Қўзининг Ўзи шаҳарнинг маъбадидир.\nШаҳарни ёритиш учун қуёшга ёки ойга эҳтиёж ҳам йўқ. Чунки Худонинг улуғвор жамоли уни ёритади, Қўзининг Ўзи унинг ёритқичи бўлади.\n[Қутулган] халқлар шаҳарнинг нурида юришади. Ер юзи подшоҳлари унга ўз шон-шуҳратларини келтирадилар.\nШаҳар дарвозалари кун бўйи очиқ туради, сира ёпилмайди, чунки у ерда тун бўлмайди.\nХалқларнинг барча давлату савлати унга киритилади.\nЛекин ҳеч қандай мурдор нарса, ҳеч бир разил ёки ёлғончи киши унга кирмайди; фақат Қўзининг ҳаёт китобида ёзилганлар киради.


Карантин даврида бозорлардаги нарх-наво қандай? | Qalampir.uz\nКарантин даврида бозорлардаги нарх-наво қандай?\nБу қизиқ\t26 Март 10:32 5785\nЎзбекистонда деҳқон бозорларида озиқ-овқат маҳсулотларининг нархи маълум бўлди. Давлат статистика қўмитаси Ўзбекистоннинг ҳудудлардаги марказий деҳқон бозорларида, жорий йилнинг 24 март куни ўтказилган кузатув натижалари бўйича хулосаларини тақдим этди.\nБозорларда алоҳида турдаги озиқ-овқат маҳсулотларининг минимал-максимал нархлари қуйидаги кўринишга эга бўлди:\nКузатув натижасига кўра, 1 кг мол гўштининг (суяксиз гўштидан ташқари) минимал нархи, Нукус шаҳрининг “Нукус деҳқон бозори”да қайд этилган (37 000 сўм). Мол гўштининг максимал нархи эса, Тошкент шаҳрининг “Олой деҳқон бозори” ва “Миробод деҳқон бозори”да кузатилди (60 000 сўм).\nҚўй гўштининг минимал нархи кузатув натижасига кўра, Тошкент шаҳрининг “Қўйлиқ деҳқон бозори” ва “Миробод деҳқон бозори”да (39 000 сўм) рўйхатга олинган. Максимал нархи эса, Тошкент шаҳрининг “Олой деҳқон бозори”да (70 000 сўм) кузатилди.\nКартошка 2 500 сўмдан 6 000 сўмгача (кг)\nОлиб борилган кузатув натижаларига кўра, картошканинг минимал нархи Наманган шаҳрининг “Наманган чорсу деҳқон универсал бозори”, Самарқанд шаҳрининг “Сиёб деҳқон бозори”, “Дамариқ деҳқон бозори”, Тошкент шаҳрининг “Олой деҳқон бозори” ва “Фарҳод деҳқон бозори”да қайд этилган (2 500 сўм). Максимал нархи эса, Тошкент шаҳрининг “Олой деҳқон бозори”да (6 000 сўм) қайд этилди.\nКузатув натижасига кўра, пиёзнинг минимал нархи Гулистон шаҳрининг “Гулистон деҳқон бозори”да (1 000 сўм) рўйхатга олинди. Максимал нархи эса, Урганч шаҳрининг “Урганч марказий деҳқон бозори”, Тошкент шаҳрининг “Олой деҳқон бозори” ва “Миробод деҳқон бозори”да кузатилди (4 000 сўм).\nСабзи 500 сўмдан 5 000 сўмгача (кг)\nСабзи маҳсулотининг минимал нархи кузатув натижасига кўра, Термиз шаҳрининг “Марказий деҳқон озиқ-овқат бозори”да (5 00 сўм) қайд этилган. Максимал нархи эса, Тошкент шаҳрининг “Миробод деҳқон бозори”да (5 000 сўм) кузатилди.\nТухум маҳсулотининг кузатув натижасига кўра минимал нархи Янгийўл шаҳрининг “Ихтисослашган Янгийўл шаҳар деҳқон бозори”, Тошкент шаҳрининг “Қўйлиқ деҳқон бозори”да қайд этилди (4 000 сўм). Максимал нархи эса, Тошкент шаҳрининг “Олой деҳқон бозори”да қайд этилган (10 000 сўм).\nЎсимлик ёғи 8 000 сўмдан 13 500 сўмгача (литр)\nШакар маҳсулотининг кузатув натижасига кўра минимал нархи Тошкент шаҳрининг “Фарҳод деҳқон бозори”, “Миробод деҳқон бозори”, “Эски жўва деҳқон бозори” ва “Қўйлиқ деҳқон бозори”да (5 500 сўм) қайд этилди. Максимал нархи эса, Нукус шаҳрининг “Нукус деҳқон бозори”, Андижон шаҳрининг “Янгибозор деҳқон бозори” ва “Андижон шаҳар марказий деҳқон бозори”, Бухоро шаҳрининг “Бухоро марказий деҳқон бозори”, Жиззах шаҳрининг “Жиззах марказий деҳқон бозори” ва “Эски шаҳар деҳқон бозори”, Термиз шаҳрининг “Термиз шаҳар деҳқон озиқ-овқат бозори”, “Марказий деҳқон озиқ-овқат бозори” ҳамда Тошкент шаҳрининг “Олой деҳқон бозори”да (6 500 сўм) кузатилди.\nЭслатиб ўтамиз, жорий йилнинг 15 март куни Ўзбекистонда коронавирус инфекцияси юқтирган илк бемор қайд этилди. Бунинг ортидан мамлкатда крантин режими ўрнатилиб, қатор чеклолвар ўрнатилди. Одамлар эса дўкон ва бозорларга ёпирилиб, озиқ-овқат ғамлашга тушди. Бу ҳолат бозорларда нархларнинг кўтарилиб кетиш хавотирини юзага келтирганди.\nбозор нарх-наво карантин\n04 Август 15:22 60671\n05 Август 11:03 45912\n04 Август 20:35 33272\n04 Август 14:05 31671\n05 Август 12:52 29459


16 май, 2020, 19:31\nБунга мутахассис жавоб берди.\nРоссиялик мураббий Андрей Тихонов “Ростов” ва “Краснодар” жамоаларининг Европа чемпонлар лигасига чиқиш имкониятини баҳолади.\nМаълумки, РПЛда мавсум 21 июндан қайта тикланади. Ҳозирча “Ростов” 38 очко билан тўртинчи, “Краснодар” 41 очко тўплаган ҳолда учинчи ўринда бормоқда.\n- Ҳар икки жамоанинг имконияти тенг. Ҳаммаси жамоалар тикланадиган чемпионатни қандай бошлашига боғлиқ. Орада катта танаффус бўлди. Бунақа вазиятда дастлабки ўйинларда очко йўқотиш охирида қимматга тушади. Энди кўп нарса тасодифга боғлиқ. Бу жамоалар чиройли футбол кўрсатмоқда, айниқса “Ростов”, - деди Андрей Тихонов.\nЎзбекистон терма жамоаси ҳужумчиси Элдор Шомуродов “Ростов”нинг асосий футболчиларидан ҳисобланади. У жорий мавсумда премьер-лигада 22 та ўйинда 11 та гол урди ва тўпурарлар баҳсида ғолиблик учун курашмоқда. Ўзбекистонлик мухлису мутахассислар унинг Европа майдонларида ҳам порлашига умид қиламиз.


Марказий Осиёдаги анклавлар: муаммоми ёки тарихий ҳодиса? - UzAnalytics\nМарказий Осиёдаги анклавлар: муаммоми ёки тарихий ҳодиса?\nСурат манбаси: express-k.kz/ИА «Красная весна»\n2016 йилдан сўнг Марказий Осиё давлатлари ўртасидаги муносабатларда янги давр бошланганини бугун кўпгина экспертлар якдил эътироф этмоқда.\nРасмий Тошкентнинг минтақа мамлакатлари билан яқин қўшничилик ва ўзаро ишончли ҳамкорликка фаол интилиши узоқ вақт мобайнида ўз ечимини кутган ва қардош халқларнинг осойишталигига рахна солган бир қатор муҳим масалалар юзасидан муросага келишга имкон бермоқда. Охирги йилларда давлат чегараларини ҳуқуқий расмийлаштириш ҳамда чегарадаги баҳсли ҳудудлар муаммосини узил-кесил ҳал этиш борасида амалий саъй-ҳаракатларга киришилгани буни яққол тасдиқлайди.\nХусусан, жорий йилнинг 11-12 март кунлари Қирғизистон Республикаси Президенти Садир Жапаровнинг Ўзбекистонга амалга оширган расмий ташрифи чоғида икки давлат раҳбарлари чегаравий муаммоларни яқин уч ой ичида ҳал қилишга келишиб олганди. Томонлар Ўзбекистон ва Қирғизистон ҳудудидаги анклавларга транспорт қатновини тиклаш учун ўзаро ер алмашишга тайёр эканини ҳам маълум қилган. Эътиборлиси, бу сафарги баёнот фақат қоғозда қолиб кетгани йўқ.\n1 апрель куни Қирғизистон орқали ўтган Сўх – Риштон йўлининг ўн йиллик танаффусдан сўнг қайта очилгани Мирзиёев ва Жапаров ўртасидаги келишув нечоғлиқ қатъий эканини кўрсатди. Мазкур вазият юзасидан минтақавий масалалар бўйича эксперт, сиёсатшунос, фалсафа фанлари номзоди Равшан Назаровга бир қанча саволлар билан мурожаат қилдик.\n— Совет давлати парчалангач, Ўзбекистон таркибидаги айрим туман ва қишлоқлар қўшни республикалар ҳудудида қолиб кетди. Уларнинг аксарияти Фарғона водийсида жойлашган. Юқори доираларда анклавлар масаласи бир неча бор кўтарилган. Лекин шу чоққача муаммо ҳал қилинмай қолаверди. Сизнингча, нега?\n— Аввало айтиш жоиз, анклавлар фақат Марказий Осиёга хос бўлган қандайдир феноменал ҳодиса эмас. Дунё бўйича юздан ортиқ анклав мавжуд. Баъзилари чиндан ҳам баҳсли ҳудуд ҳисобланса, бошқалари ҳеч қандай низоларсиз шу мақомини асрлар давомида сақлаб келмоқда.\nДемак, анклавларга фақат муаммо сифатида қарамаслик керак. Мазкур масалани ортиқча сиёсийлаштиришга ҳам ўрин йўқ. “Давлат чегараси” тушунчаси борки, анклавлар доимо юзага келаверади.\nИлмий истилоҳда “анклав” билан бирга “эксклав”, “ярим анклав”, “ярим эксклав” атамалари ҳам қўлланилади.\nАнклав бир мамлакатнинг бошқа мамлакат таркибига кирувчи қисмидир. Бунга Фарғона вилоятининг Сўх туманини мисол қилиб келтириш мумкин. Ушбу ҳудуд тўрт томондан Қирғизистон Республикаси чегаралари билан ўралгани боис, Қирғизистон учун анклав ҳисобланади. Бироқ Ўзбекистон учун у эксклав. Эксклав деб мамлакатнинг бошқа мамлакат ҳудуди билан ажратилган қисмига айтилади.\nБаъзи ҳолларда муайян ҳудуд эксклав мақомига эга бўлатуриб, анклав ҳисобланмаслиги мумкин. Россия Федерациясининг Калининград вилоятини олайлик. У Россиянинг асосий ҳудудидан ажралиб қолган, шунга қарамай, анклав эмас. Сабаби Калининград нақ иккита мамлакат – Литва ва Польша билан чегарадош, учинчи томони эса денгизга туташган. Сув йўлларига чиқувчи ҳудудлар ярим анклав ёки ярим эксклав, деб юритилади. Чунки улар орқали давлат чегарасидан бевосита ташқарига чиқиш имкони мавжуд.\nБир вақтлар ҳатто Германия, Франциянинг айрим ерлари Буюк Британия таркибига киргани, кейинчалик баҳсли ҳудудларга айлангани ва охир-оқибат, Англия-Франция ўртасидаги Юз йиллик урушни келтириб чиқарганини ҳозир кўпчилик эсламаса керак. Тарихда бундай воқеалар кўп бўлган. Не-не жангу-жадалларни бошидан ўтказган Марказий Осиё минтақасида ҳам турли даврларда катта-кичик анклав ҳамда эксклавлар юзага келганди.\nХалқаро тажрибада баҳсли ҳудудлар муаммосини ҳал қилишнинг бир қанча йўллари мавжуд. Ҳудудлар алмашинуви, анклавда истиқомат қилувчи аҳолини бошқа жойга кўчириш ёки аҳоли айирбошлаш амалиёти шулар жумласидан.\n1971 йилгача Бангладеш Покистоннинг эксклави бўлган (у Шарқий Покистон, деб аталарди). Бангладеш Республикаси мустақилликни қўлга киритгач, Покистон таркибидан ажралиб чиқади. Шунда ҳам узоқ вақтгача мамлакатдаги 92 та қишлоқ Ҳиндистон ҳудуди, 106 та ҳинд қишлоғи эса Бангладеш ҳудуди билан ўраб олинган эди. 2015 йилда икки томон ушбу аҳоли пунктларини айирбошлаш бўйича ўзаро келишувга эришган.\nДунёда чегараси аниқ белгилаб қўйилган, ҳатто маъмурий-сиёсий бирлик мақомига эга бўлган анклав ва эксклавлар мавжуд. Лекин шунда ҳам муаммо тўлиқ бартараф этилмаслиги мумкин. Ривожланган давлатлар, хусусан, Европа мамлакатлари тажрибаси буни яққол кўрсатиб турибди. Айтайлик, Бельгия ва Голландия, Германия ва Бельгия, Дания ва Германия, Франция ва Италия, Испания ва Франция ўртасидаги чегаравий низолар ҳали-ҳануз тингани йўқ.\nМарказий Осиё минтақасига келсак, 1991 йилгача биз учун давлат чегараларани расмийлаштириш масаласи ҳеч қандай аҳамият касб этмасди. Чунки барча социалистик республикалар СССР таркибида бўлган. Давлат чегараларини қатъий белгилаш зарурати улар мустақилликка эришгандан кейингина юзага келди. Бироқ делимитация ва демаркация ишлари ўз вақтда тўлиқ бажарилмаган. Мазкур жараён пайсалга солинганининг бир қатор объектив ва субъектив сабаблари бор.\n— Айнан қайсиларни назарда тутяпсиз?\n— Анклавлар муаммоси Қозоғистондан ташқари бошқа барча қўшни давлатлар билан виза режимини жорий қилганимиздан сўнг бўртиб чиқди. Қўшнилардан узоқлашиш сиёсати анклав ва эксклавлар аҳолисини мамлакат ҳудуди билан боғлаб турган транспорт йўлакларининг узил-кесил ёпилишига олиб келди.\nВаҳоланки, Қирғизистон ва Тожикистон билан муносабатларимиз таранглашган бир даврда Ўзбекистон-Қозоғистон чегарасидаги ярим анклавлар муаммоси муваффақиятли ҳал этилганини яхши эслайман. Масалан, Сирдарё сув омбори томонидан Қозоғистон билан чегарадош Мактаарал (собиқ Пахтаорол) тумани, шунингдек, Арнасой қишлоғида яшаб келган қозоқ миллатига мансуб аҳоли мамлакатнинг бошқа ҳудудларига кўчириб юборилган.\nҚирғизистон-Ўзбекистон чегарасидан 4,5 километр узоқликда жойлашган Сўх тумани ҳам майдони, ҳам аҳоли сони бўйича Марказий Осиёдаги энг йирик анклав ҳисобланади. Қолганлари асосан минг нафаргача фуқаро яшайдиган майда қишлоқлардан иборат. Мазкур ҳудудларда муаммони ҳал этиш осонроқ.\nСўх – Риштон йўлининг кўп йиллар давомида тамбаллаб қўйилганига 1999 йилги Боткен воқеалари ҳам сабаб бўлганди. Ўшанда бир гуруҳ террорчилар Афғонистон ва Тожикистон орқали Қирғизистоннинг Ўш вилоятидаги Боткен туманигача (ҳозир мазкур маъмурий бирлик вилоят мақомига эга) етиб олиб, Ўзбекистон чегарасидан ўтишга ҳаракат қилган. Шу каби ташқи таҳдидларни қайтариш мақсадида мамлакат раҳбарияти кескин чоралар кўришга мажбур бўлган.\n— Сўх фактори давлат элиталари қўлида “сиёсий инструмент” бўлиб қолганига доир тахминлар ҳам йўқ эмас. Бу ҳақда нима дея оласиз?\n— Мен бундай конспирологик фаразларга қўшилмайман. Ҳар қайси соҳада билим ва маҳорат бирламчи аҳамиятга эга. Сиёсий технологияларни ҳам уқуви бор инсонлар ишлатгани маъқул. Сиёсат билан дуч келган киши шуғулланмаслиги керак. Акс ҳолда, охири вой бўлади.\nИнкор этмайман, Қирғизистонда раҳбариятнинг тез-тез ўзгариши чегаравий муаммоларни бирёқлама қилишга имкон бермади. Зотан, давлатлараро муносабатларга доир масалалар юзасидан оптимал келишувга эришиш учун келишадиган субъектнинг ўзи аниқ бўлиши керак. Сиёсий беқарорлик шароитида эса буни амалга ошириш ниҳоятда мушкул.\nЯна бир гап. Баҳсли ҳудудлар бўйича нафақат президентлар, балки қуйи поғона раҳбарлари ҳам фаоллик, ташаббускорлик кўрсатмоғи даркор. Чунки минглаб инсонлар тақдирига дахлдор бўлган минтақавий маммоларга марказдан туриб қараш бошқа, ҳаммасини жойида туриб хулоса чиқариш бошқа.\n— Ўзбекистон ва Қирғизистон лидерлари март ойида чегаравий масалалар бўйича бир тўхтамга келганини маълум қилди. Садир Жапаров администрацияси мазкур жараённи охиригача олиб боришига қанчалик ишонч бор?\n— Мен бунга қаттиқ умид қиляпман. Лекин бир нарсани эътиборга олиш керак, Садир Жапаров президентлик лавозимига яқиндагина киришди. Унинг командаси ҳали янги. Муаммо ечимига фақат давлат раҳбари хоҳиш-истак билдириши етарли эмас. Анклав ҳудудлар билан боғлиқ вазиятни ичдан ўрганиш, ҳис қилиш керак. Ҳарқалай, томонлар бу масалада якдил экани, кучли сиёсий ирода кўрсатаётгани катта гап.\nИлгари мана шу истак ҳам йўқ эди, менимча. Реал истак билан бирга, реал имкониятлар ҳам бўлмагандир, эҳтимол.\nҲозирда Қирғизистон билан давлат чегараларини делимитациялаш жараёнлари тўлиқ якунига етказилди. Лекин бу чегалар фақат харитада белгилаб олинганини англатади. Навбатда демаркациялаш жараёни турибди, яъни чегаралар амалда белгилаб олиниши керак. Бунинг ҳам ўзига яраша қийинчиликлари бор. Ҳарқалай, узоқ йиллик орзулар тез фурсатда рўёбга чиқишига ишончим комил.\nИнтеграция ва регионализация дискурсининг деколониал танқиди\nSentabr 30, 2021\nАфғонистондаги янги тузумни Тожикистон қандай қабул қилди?\nSentabr 20, 2021\nТолибон-2021: Ўзбекистоннинг минтақадаги геосиёсий стратегияси қандай бўлади?\nSentabr 13, 2021\nAфғонистон ва Толибон: эски ҳукуматнинг қулаши ва янгиси барпо этилиши қандай ўзгаришларга олиб келади?


Ўзбекистон ҳуқуқ ҳимоячиларидан ўзбек пахтаси ва текстилини бойкот қилишни тўхтатишларини сўради - Anhor\nAnhor Все посты Ўзбекистон ҳуқуқ ҳимоячиларидан ўзбек пахтаси ва текстилини бойкот қилишни тўхтатишларини сўради\nЎзбекистон ҳуқуқ ҳимоячиларидан ўзбек пахтаси ва текстилини бойкот қилишни тўхтатишларини сўради\nЎзбекистон экспортдан тушадиган даромадни ошириш ва глобал рецессия даврида иш ўринларини яратиш учун Cotton Campaign ҳуқуқни ҳимоя қилиш гуруҳлари коалициясидан ўзбек пахтаси ва текстилини бойкот қилишни тўхтатишларини сўради. Бу ҳақда Reuters хабар беради.\nҲукуматнинг ҳисоб-китобларига кўра, 300 дан ортиқ ишлаб чиқарувчи ва чакана кийим-кечак сотувчилари томонидан қўллаб-қувватланаётган бойкотнинг тўхташи мамлакатга, ғарб бозорларида пахта ва текстиль сотган ҳолда, қўшимча 1 млрд доллар ишлаб олиш имконини беради.\nCotton Campaign раҳбариятига очиқ хатда меҳнат вазири Нозим Хусанов Ўзбекистон томонидан мажбурий меҳнатни йўқ қилиш борасида эришилган ютуқларни ва мамлакатдаги иқтисодий шароитларни кўриб чиқишга чақирди.\n«Пахта бойкотининг бекор қилиниши COVID-19 инқирози даврида жуда зарур бўлган иш ўринларини тезроқ яратиш ва фуқароларнинг иқтисодий фаровонлигини қўллаб-қувватлаш борасидаги чоралардан бири ҳисобланади», – дейилади баёнотда.\n«Ўзбекистон тўқимачилик саноатида 200 000 киши ишлайди, уларнинг иш ҳақи 1 млн кишининг яшашига маблағларни ушлаб туради».\nҚайд этиб ўтамиз, ҳуқуқ ҳимоячилари 2006 йилдан буён ўзбек пахтасини бойкот қилиб келади. Бугунги кунда Amazon, Calvin Klein, Adidas ва Inditex каби компаниялар томонидан қўллаб-қувватланаётган бойкот сабабли Ўзбекистон пахта ва тўқимачилик маҳсулотларини асосан Осиё бозорларига сотмоқда, бу арзон нархлар ва чекланган ўсиш имкониятларидан далолат беради.\nБироқ Cotton Campaign ушбу баёнотга ҳозирча изоҳ бермади, дея қайд этади ахборот агентлиги.\n«Ҳиндистон – Марказий Осиё» саммитида Мирзиёев қандай ташаббусларни илгари сурди\nЎзбекистон Президенти Шавкат Мирзиёев 27 январь куни видеоанжуман шаклида ўтган “Ҳиндистон – Марказий Осиё” биринчи саммитида иштирок этди. Биринчи устувор...\nЭндокрин касалликларга эга оилаларга патронаж ҳамширалар бириктирилади\nПрезидент “Эндокринология хизматини такомиллаштириш ва кўламини кенгайтириш чора-тадбирлари тўғрисида”ги қарорни имзолади. 2022 йил 1 апрелдан эндокрин касалликларни эрта аниқлаш ва мақсадли...\nЭнергетика вазирлиги: республика бўйлаб барча газ қуйиш шохобчалари эртага эрталаб ишлай бошлайди\n27 январь куни эрталаб соат 9:00 дан бошлаб шаҳарлараро йўналишлар бўйлаб, шунингдек, аксарият ҳудудларда газ қуйиш шохобчалари ишлай бошлайди, дея...\n27 Yanvar 2022 20:56\n27 Yanvar 2022 14:15\nЎзбекистонда авиаспоттинг қонунийлаштирилди\n27 Yanvar 2022 13:59\nГаз босими пастлиги сабабли иситиш тизими ишламаяпти\n27 Yanvar 2022 12:53\nЭксперт: Дарахтларни кесишга мораторийда “туйнуклар” ҳаддан ташқари кўп\nЎзбекистон алкоголь ва тамаки маҳсулотларига янги акциз маркаларини жорий этмоқда


Фарғонада кўмир ишлаб чиқариш цехи портлаб кетди – Bugun.uz\nЖамият, Фарғона - 13:39 · 19.04.2022\nФарғонада кўмир ишлаб чиқариш цехи портлаб кетди\nФарғона вилояти Тошлоқ туманида 18 апрель куни кўмир ишлаб чиқариш цехида портлаш содир бўлди. Бу ҳақда вилоят Фавқулодда вазяитлар бошқармаси ахборот хизмати хабар берди.\nМаълум бўлишича, соат 12:20 атрофида туманнинг Варзак мфй Дашт ҳудудида жойлашган масъуляти чекланган жамиятнинг логистика маркази ташкил этиш учун ажратилган жойда «Кокс» ишлаб чиқаришга мўлжалланган цех ҳудудида чақнаш содир бўлган. Цехдани синов тариқасида ишлатиш жараёнида чақнаш содир бўлган, 2 нафар корхона ишчиси ва 3 нафар қурилишга келган фуқаролар турли даражада куйиш тан жарохати олиб, даволаниш учун тез тиббий ёрдам марказига ётқизилган.\nПортлашга сиғимнинг узоқ вақт давомида қиздирилиши, ичида босимнинг ортиб кетиши ва қопқоқ босимни кўтара олмай очилиб кетиши сабаб бўлган. Оқибатда 5 нафар фуқаронинг тан жароҳат олишган деб таҳмин қилинган.\nАниқланишича, ҳудудда хавфли ишлаб чиқариш объектни лойихалаш, қуриш, кенгайтириш ва фойдаланиш билан боғлик ишлар учун тегишли лойиха хужжатлари белгиланган тартибда саноат хавфсизлиги экспертизасидан ўтказилмаган ва тегишли хулосалар олинмаган ҳолатда фойдаланишга йўл куйилган. Мазкур ҳолат юзасидан тегишли ходимлар томонидин терговга қадар текширув ишлари амалга оширилмоқда.


Ўзбекистонлик олим ихтироси жаҳон иқтисодиётининг юксалишига хизмат қилади - Халқ сўзи\nЎзбекистонлик олим ихтироси жаҳон иқтисодиётининг юксалишига хизмат қилади\n12:11 06 Сентябр 2018 Жамият\nСаминжон Ҳусанов, “Халқ сўзи online”/Андижон. Сўнгги 8 аср мобайнида кимё соҳасида илмий даража беришга лойиқ топилган 20 та ихтисослик рўйхатга олинган. Уларнинг энг сўнггиси айнан Ўзбекистонда кимё фанлари доктори, Андижон давлат университети профессори Иброҳимжон Асқаров томонидан ихтиро қилинган бўлиб, у “Товарлар кимёси” номи билан аталади.\n“Товарлар кимёси” кимё соҳасида яратилган муҳим фан ҳисобланади. Боиси, ушбу фан орқали товар маҳсулотларини тасдиқлаш, сифат ва хавфсизлик кўрсаткичларининг келиб чиқиши, товар тайёрланиши, хом ашё тури, қайта ишланиш шакли, нархи, жаҳон миқёсида тутган ўрнини белгилаш мумкин. Ушбу соҳа нафақат, Ўзбекистон Республикаси, балки, бутун жаҳон иқтисодиётининг юксалишига хизмат қилади, - дейди Ганновер органик кимё институти профессори Холгер Бутеншон.\nАндижон давлат университетида “Товарлар кимёсининг муаммолари ва истиқболлари” мавзусига бағишланган V-республика илмий-амалий конференцияси бўлиб ўтди. Унда республикамизда фаолият олиб бораётган олимлар билан бир қаторда хорижлик мутахассислар ҳам иштирок этиб, соҳада амалга оширилаётган ишлар ва келгуси вазифалар юзасидан музокара қилдилар. Анжуманда фан соҳасини ривожлантириш борасида энг аввало, кадрлар сиёсатига катта эътибор қаратиш лозимлиги алоҳида қайд этилди.